Ўзбекларга қарши сиëсатнинг бош айбдорлари ҳукумат тепасидагилар\nдейди Сирдарëдан сим қоққан ўзбек зиёлилардан бири Карим ака ва Қирғизистон Ўтиш даври ҳукуматига мурожаатини эшиттиришимизни илтимос қилди:\n- Апрел воқеалари юз берганида Марказий Осиëдаги жуда кўп инсонлар “Мана Қирғизистонда Марказий Осиëда биринчилардан бўлиб демократик ҳукумат ҳокимият тепасига келди. Энди Марказий Осиëда Қирғизистонда биринчилардан бўлиб адолатли¸ демократик¸ инсонларнинг конституцияда ëзиб қўйилган ҳақ-ҳуқуқларини таъминлаб беради. Бутун Марказий Осиëга Қирғизистон демократия оролчаси сифатида танилган бўлса¸ ўшани оқлайди” деб ўйлаган эди. Аммо афсуски¸ ҳеч қанча вақт ўтмасдан Қирғизистонда мана шу қонли қирғинлар бошланиб кетди. Бунинг энг асосий айбдорларидан бири ҳукумат сифатида¸ давлат сифатида Қирғизистоннинг муваққат ҳукумат бошидагилар Роза Ўтунбаева¸ Темир Сариев¸ Ўмурбек Текебаев¸ Азимбек Бекназаровларлар¸ улар бунинг олдини олиб қололмади. Шунинг учун энг асосий айбдорлардан бири сифатида мен уларни кўраяпман. Энди ҳали ҳам кеч эмас. Агар бу ҳукумат Қирғизистонда ўзбекларга нисбатан бўлаëтган адолатсизлик¸ ноҳақликлар¸ милиция¸ армиянинг зачисткалари ўзбекларга қарши қилинаяпти. Ҳамма кўриб¸ эшитиб турибди. Ахир бунда бош айбдор улар саналадида. Шунинг учун буни тўхтатиш керак. Агар тўхтатмайдиган бўлса¸ эртага барибир жанубдаги ўзбеклар ўз ҳақларини ҳимоя қилиш учун¸ ўзининг ҳаëтини¸ бола-чақасининг ҳаëтини таъминлаш учун кураш бошлашади¸ дейди Карим ака\nНавбат энди ўзбекларнинг молини талашга келди...\nЎзбекистонлик зиëлилардан шунақа мурожаатлар бўлаётган бир пайтда ўшлик ўзбеклардан ҳануз хавотирли қўнғироқлар оляпмиз.\nБизга қўнғироқ қилган ўшлик аёллардан бири 20 июл куни тонгда шаҳар марказидаги 5 та маҳаллада тинтув бўлгани ва саҳарлаб хонадонларга кириб борган ҳарбийлар яна қурол-яроғ қидирганини сўзлаб берди.\nБу аёлнинг сўзларига кўра, тинтув ҳам, бу тинтув асосидаги ҳибслар ҳам мутлақо ноқонуний равишда амалга оширилган.\n- Бу ерда булар пули бор одамларга нападат қилишаяпти. Ҳарбий кийимдаги солдатлар¸ УВД нинг одамлари очиқдан очиқ юзига “Сен сартларни биз барибир тугатамиз” деб айтаяпти. Бу очиқ угроза. Бу ҳеч ҳам тугамаяпти. Қанақа қилиб иложини қилишни билмаяпмиз. Эрталаб саҳар 5 да эшигини ичидан қулфлаб ëтишган. Булар томдан тушиб¸ эшигини очиб бутун командаси кириб¸ болаларни ўрнидан турғазиб олиб кетган.\nОзодлик: Неча ëш эди болалари?\n- 24¸ 21 ва 19 ëш.\nОзодлик: Бирор-бир айблов билан олиб чиқиб кетишдими?\n- Қоида бўйича прокурорнинг санкцияси бўлиши керак. Тинтув бўладиган бўлса¸ комендант бор¸ маҳалла оқсоқоллари бор. Ошинг ҳалол бўлса¸ кўчада ич¸ деган. Ошкорасига санкция бор¸ деб олиб чиқиб кетишган. У ерда битта хотин ҳимоя қиламан деган. Ҳалиги хотинни қаттиқ тепишиб¸ ҳушидан кетиб ҳозирги маҳалда ҳам касалхонада эди. Соат 5 да бўлган иш бўлса¸ соат 9.30-10.00 ларда ҳам ўзига келмаган эди. Ҳозир Фурқат томонда ҳам бўлди. Бугун ўзи нападение тўртта-бешта ердан бўлди. Тинишмаяпти булар. Уларнинг бўйнига мажбуран қўяяпти ëққансан¸ ўлдиргансан деб. Қайси жинни ўзининг уйини ëқади? Булар иккита қурол билан ҳужумни қайтариб олса бўларди. Ҳеч кимда қурол йўқ. Яна қурол чиқди дейди. Одам ахмоқмаску қуролини сервантига ëки шифонъерига тиқиб қўйгани. Равотдан кирганда топишаяпти экан. Қурол бўлганда одамлар қарши ҳужум қилган бўларди¸ дейди ўшлик аëллардан бири.\nПрезидент Каримовга раҳмат...\nЯна бир суҳбатдошимиз эса 10 йилдан буён Қозоғистонда яшаётган ўзганлик Абдумухтор ака бизга қўнғироқ қилиб, Қирғизистон жанубида ҳануз тинмаётган зўравонликлардан хавотир билдирар экан, Озодлик орқали айтилган айрим фикрларга ҳам ўз муносабатини билдиришни истади.\n- Ўш воқеасида бўлганларга мен Оллоҳдан сабр-тоқат тилайман¸ ўтганларни Худо раҳмат қилсин. Оллоҳдан сабр сўраймизда энди. “Худойинг нима қилиб берди¸ Каримовинг нима қилиб берди” деганларга айтиб кетардимки¸ аввал улар айтган гапидан кечирим сўраса ўзларига¸ тавба қилсин. Худойим бир кўрсатса¸ бандаси ҳеч нарса қила олмас эканда. Ўзимиз сизларнинг передачада эшитдикку. Мен Ўзбекистон президенти Ислом Каримовга раҳмат айтаман. Сабаби¸ ўша кунлари қанча одамларни қабул қилиб олди. Четдан қараб турса¸ тушуниб турган одамга қийин масала. 120 мингта одам бу. Вақти келса иккита-учта болани боқиш қийин бўлиб кетаяпти. Кўпчилик у деяпти¸ бу деяпти. Ким билади энди. Аввало Худо¸ сабр-қаноат. Тинчлик бўлсин деган ўй бизники¸ дейди Қозоғистонда яшайдиган асли ўзганлик Абдумухтор ака.


14:22, 27.12.2019 // 100811\nЕрдаги энг хатарли тўққиз вирус\nВируслар одамзотнинг энг ашаддий душманларидан биридир. Биз бутун цивилизация мобайнида инфекцияларнинг турли хиллари билан курашиб келмоқдамиз. Биз учун ҳозир арзимас кўринган айрим вируслар бир замонлар бутун бошли шаҳар ва қишлоқ аҳолиси бошига вабо бўлган.\nТурли антивирус препаратлар, антибиотиклар ва, энг асосийси, вакцинация туфайли одамзот вирусли инфекцияларнинг кўп турлари устидан ғалаба қозонди. Чечак, безгак сингари касалликлар энди деярли хавфи солмаяпти. Бироқ, ютуқлар вирусларга қарши охири йўқ курашдаги қисман ғалабамиз холос. Ҳали жуда катта хатар билан одамзотга хавф солиб турган вирус турлари анчагина. Улардан энг хавфли тўққизтаси ҳақида «Дарё» колумнисти Музаффар Қосимов ҳикоя қилади.\nБу вирус 1967 йилда аниқланган. Ўшанда Германиядаги кичик лаборатория ходимларини қандайдир нотаниш эпидемия қамраб олган эди. Текширишлар шуни кўрсатдики, вирус лабораторияга Угандадан келтирилган маймунлар орқали кириб келган экан.\nМарбург вируси кўп жиҳатдан Эболага ўхшайди. Унда одам танасида жуда кучли зўриқиш ва иситма юзага келади. Тана аъзоларининг деярли барчасидан қон кета бошлайди. Ички органлар бирин-кетин ишдан чиқади ва организм кучли шок ҳолатидан ўлимга юз тутади.\nМарбург лабораториясида вирус эпидемияси илк марта қайд этилганда унга чалинганларнинг 25 фоизи вафот этганди. Лекин айнан шу вируснинг 1998–2000 йилларда Конгода авж олган эпидемиясида беморларнинг ўлим даражаси 80 фоизга етган. Шунга яқин даҳшатли кўрсаткич 2005 йилда Анголада ҳам қайд этилган.\nЭбола вируси ҳозирги замон кишиси учун нисбатан таниқли вируслардан биридир. Уч-тўрт йил аввал Марказий Африка давлатларида бу вируснинг жуда кучли эпидемияси кузатилган ва ОАВ орқали жараён кенг ёритилган эди. Ўшанда Либерия, Гвинея, Нигерия, Сьерра-Леоне, Сенегал, Конго ва Малида жами 27 748 одам Эбола инфекциясига чалинганди. Уларнинг 41 фоизи вафот этганди.\nЭбола вируси эпидемияси илк маротаба Заирдан оқиб ўтувчи Эбола дарёси ҳавзасида 1976 йилда қайд этилган эди. Ўшанда Судан ва Конго аҳолиси бу вирусдан катта жабр кўрди.\nЭболанинг бир неча турдаги штаммлари маълум ва уларнинг ҳар бирида эпидемиянинг ўлим кўрсаткичи турлича бўлади. Бу вирус зарарланган организмдан чиқадиган суюқликлар – қон, сўлак, тер ва бошқа моддалар орқали юқади. Эбола вирусининг Рестон номли штамми касаллик қўзғаца ҳам, ўлимга олиб бормайди. Лекин Бундибугё штамми қўзғатган инфекция эпидемиясида ўлим 50 фоизга етади; «ЭболаСудан» штамми инфексион эпидемияси эса 71 фоизгача беморни ҳаётдан олиб кетади.\nҚутуриш ҳам деярли давосиз инфекция туфайли юзага келади. 1920-йилларда яратилган вакциналар қутуриш касали ҳайвонлар орасида тарқалишини бирмунча камайтиришга омил бўлди. Бироқ ҳозир ҳам Ҳиндистон ва Африкада қутуриш биринчи навбатда ҳайвонларга ва улар орқали одамларга катта хавф туғдирмоқда.\nҚутуриш вирусидан мия фаолияти издан чиқади ва асаб тизими кескин салбий ўзгаришларга учрайди. Қутуришга қарши вакцина ва антитаналар яратилган бўлса-да, улар касалликка қарши курашнинг энг эрта босқичларида наф бермоқда холос. Бироқ қутуришни эрта аниқлаш жуда қийин ва касаллик намоён бўлиб бўлгандан кейин уни даволаш имконсиз бўлиб қолади. Қутуришда ўлим хавфи 100 фоиздир.\nЗамонавий дунёда энг хатарли вирус албатта ОИТС вирусидир. Ундан жуда кўп одам зарарланади; зарарланган одамларнинг деярли ҳаммаси вафот этади.\n1980-йилларда ОИТС вируси ҳақидаги дастлабки илмий маълумот пайдо бўлган эди. 1981 йилда илк марта ОИТС ташхиси қўйилганидан бери касаллик тарихига бу ташхис битилган 36 миллиондан ортиқ бемор вафот этди.\nКучли антивирус препаратлар ОИТСга чалинган беморларга касаллик оқибатларини бироз юмшатишга ёрдам бераётган бўлса-да, бугунги кунда тиббиётда ОИТСнинг давоси ҳамон топилгани йўқ. Африканинг Саҳрои Кабирдан жанубидаги қашшоқ мамлакатларида ОИТСга чалинган одамлар сони аҳолининг 20 фоизигача бўлган қисмини ташкил этади.\n1980 йилда Бутунжаҳон соғлиқни сақлаш ташкилоти томонидан чечак вируси устидан бутунлай ғалаба қозонилгани эълон қилинди.\nЧечак ҳақиқатан ҳам энг кучли вируслардан бири ҳисобланади. Унга чалинган беморларнинг тахминан 33 фоизи касалликдан вафот этган. Ўлмай қолган беморлар эса бир умрга кўр бўлиб қолган ва танасида хунук чандиқлар из қолдирган. Айниқса буюк географик кашфиётлар пайтида янги очилган орол ва қитъалардаги маҳаллий аҳоли европаликлар орқали кириб келган чечак ва шунга ўхшаш инфекцияли касалликлардан жуда қаттиқ жабр кўрган. Чунки маҳаллий аҳоли авваллари бундай касалликларни билмаган, унга ҳеч қачон чалинмаган ва шу туфайли уларнинг танасида бундай касалликларга қарши иммунитет бўлмаган.\nХХ асрнинг бошларида ҳам чечак инфекцияси туфайли бутун дунё бўйича 300 миллиондан ортиқ одам қурбон бўлгани манбаларда қайд этилади.\n1993 йилда АҚШда ёш келин-куёв нафас қисишидан шикоят қилиб врачга мурожаат қилган. Орадан атиги бир неча кун ўтиб улар бирин-кетин вафот этган. Хантавирусни шу воқеадан бир неча ой ўтиб уларнинг уйида яшаган оқ сичқон танасидан аниқлашган. Ўшандан бери дунё бўйича бу вирусдан касалланган 600 га яқин бемор рўйхатга олинди. Афсуски, уларнинг 36 фоизи вафот этди.\nХантавирус одамдан одамга юқмайди. Уни сичқонлар ташийди. Сичқон теккан озиқ-овқат маҳсулотлари ва айниқса сичқон ахлати хантавирус ташувчиси ҳисобланади.\nҚизиғи, наваҳо қабиласи ҳиндулари бу касалликни аввалдан билган ва уни айнан сичқон юқтиришидан ҳам хабардор бўлган экан. Ғарб тиббиёти бу вирусни айнан наваҳо ҳиндулари халқ табобати ёрдамида идентификация қилган.\n1953 йилдаги корейс уруши вақтида 3 мингга яқин аскарда кузатилган ва улардан 12 фоизининг ўлимига олиб келган касаллик ҳам айнан хантавирус туфайли келиб чиққанини кейинчалик аниқлашган.\nГрипп вируси ҳар йили мавсумий эпидемия беради; унга чалинмаган, грипп нималигини билмайдиган одамни топиш қийин. Бутунжаҳон соғлиқни сақлаш ташкилоти маълумотига қараганда, ҳар йили дунё бўйича 500 000 бемор грипп туфайли вафот этади.\nГрипп вирусининг штаммлари жуда кўп турда бўлиб, ҳар йили янги-янгилари пайдо бўлмоқда ва бошқа штаммларга қарши фойда берган вакциналарга чидамли бўлиб чиқмоқда. Грипп инфекциясининг энг аянчли эпидемияси 1918 йилда кузатилган эди. Ўшанда сайёрамизнинг 40 фоиз аҳолиси грипп вирусининг «испан штамми» номли туридан жабр кўрган ва умумий ҳисобда 50 миллионга яқин бемор вафот этган.\nБу безгак вируси дастлаб 1950 йилларда Филиппин ва Таиландда тарқалган. Унинг ташувчиси тропик чивинлар бўлиб, глобал иқлим исиши бундай чивинларга қулай бўлган янги ҳудудлар пайдо бўлишига ва вирус янги эпидемия билан тарқалишига сабаб бўлиши мумкин.\nБугунги кунда сайёрамизнинг 40 фоиз аҳолиси шундай чивинлар билан ёнма-ён яшайди. Бутунжаҳон соғлиқни сақлаш ташкилоти ҳисоботларида денге безгаги ҳозирда ҳам ҳар йили 100 миллионга яқин одамни зарарлаётгани келтирилади. Уларнинг тахминан 2,5 қисми касаллик туфайли вафот этади. Яна 20 фоизга яқин бемор эса ушбу безгак чақирган иккиламчи асоратлардан вафот этар экан. Ҳозиргача денге безгаги вирусига қарши вакцина ишлаб чиқилмаган. Лекин Бутунжаҳон соғлиқни сақлаш ташкилоти ахборотномасида яқинда Франциянинг Sanofi компанияси ишлаб чиққан вакцинанинг клиник синов-тажриба ишлари яхши натижа бераётгани қайд этилмоқда.\nБу вирус асосан гўдак ёшдаги болаларга ҳужум қилади. Ротавируснинг тўққиз хил тури мавжуд ва улар ичидан «А» ротавирус энг кенг тарқалган. Унга чалинган беморда кучли ич кетиши кузатилади.\nРивожланган мамлакатларда болалар бу вирусдан деярли вафот этмайди. Лекин камбағал давлатларда ротавирус туфайли вафот этаётган гўдаклар сони ҳамон юқори даражада ва ўлим ҳолатлари 2,4 фоизгача миқдорни ташкил қилади. Мазкур вирусга қарши икки хил вакцина мавжуд ва у инфекциялардан жуда яхши ҳимоя қилади. Инфексион зарарланиш асосан ҳожатхона антисанитарияси туфайли юзага келади. Шу сабабли ҳам болалар ротавирусли инфекцияга чалинмаслиги учун гигиена қоидаларига амал қилиш ўта муҳимдир.\n16:10, 14.06.2021 // 78890\n07:49 Кеча // 76358\n11:20 Кеча // 69923\n22:24, 14.06.2021 // 62589\n19:57, 14.06.2021 // 60722


Туркия ва Эрондаги 33 экспортёрнинг Россияга мева-сабзавотлар етказиб бериши тўхтатилди • EastFruit\nБош саҳифа › Янгиликлар › Туркия ва Эрондаги 33 экспортёрнинг Россияга мева-сабзавотлар етказиб бериши тўхтатилди\nТуркия ва Эрондаги 33 экспортёрнинг Россияга мева-сабзавотлар етказиб бериши тўхтатилди\nМуаллиф: EastFruit 27 Дек 21 26 Дек 21 064\nРоспотребнадзор Туркия ва Эрондан Россияга мева-сабзавотлар олиб киришни тўхтатди. Хусусан, лимон, мандарин, қалампир, узум ва анор таъқиққа тушган. Ушбу маҳсулотлардан Россия Федерациясида таъқиқланган пестицидлар топилган. Туркиялик ва эронлик 33 ишлаб чиқарувчининг маҳсулотлари таъқиқ остида қолди, Роспотребнадзор тегишли чораларни кўрди, натижада, Туркиядан 60 минг тоннага яқин узум ва 10 минг тоннадан ортиқ анор Россияга олиб кирилишига рухсат берилмади.\nБўлим мутахассислари маҳсулотларда 12 хил пестицид қолдиқлари миқдорини аниқлади, улардан 10 тасини Россияда қўллаш мумкин эмас.\n«Иккинчи хавфли тоифадаги моддалар ҳисобланадиган хлорпирифос, ацетамиприд каби пестицидлар концентрацияси ҳар хил турдаги озиқ-овқат маҳсулотларида икки баробар кўп эди», дейди Роспотребнадзор.\nРоспотребнадзорнинг Москвадаги бошқармаси чакана савдо тармоқларини баъзи турк ишлаб чиқарувчиларининг мева-сабзавотлари, Эрондан бир нечта қалампир етказиб берувчининг ва Мисрдан қуруқ ялпиз етказиб берувчининг маҳсулотларини сотиш тўхтатилиши кераклиги ҳақида огоҳлантирди, дея хабар бермоқда ОАВ Москва маъмурияти раҳбари Елена Андрееванинг хати келтирилган ҳаволага асосланиб. Унинг сўзларига кўра, таъқиқ Хитойдаги айрим фабрикаларда ишлаб чиқарилган шоколадли тухум, маккажўхори лағмони, вермишель ва чипсларга ҳам тегишли. Мактубда маҳсулотлар пестицидлар ва ГМО синовларидан ўтказилгани, лаборатория текширувлари қониқарсиз деб топилгани айтилган. Оммавий заҳарланиш хавфининг олдини олиш мақсадида маҳсулотлар импорти тўхтатилган.\nРоспотребнадзор 2021 йилнинг тўққиз ойи давомида текширилган озиқ-овқат намуналарининг 16 фоизида пестицид қолдиқлари топилганини маълум қилди. Янги йил байрами арафасида идора Туркия, Миср, Хитой, Германия, Уганда ва Эквадор маҳсулотлари сифати ҳамда хавфсизлиги бўйича назоратни кучайтирди. Қишлоқ хўжалиги вазирлигининг аниқлик киритишича, ишлаб чиқарувчиларнинг таъқиқланган товарлари импортнинг умумий ҳажмида унчалик катта улушга эга эмас, шунинг учун вазирлик ички бозорга маҳсулот етказиб беришда узилишлар бўлиши, шунингдек, нархлар ошишини кутмаяпти.\nМева-сабзавот уюшмасининг ижрочи директори Михаил Глушковнинг «Агроинвестор«га айтишича, Роспотребнадзор давлатларни эмас, балки маълум корхоналарни ёпса, барча етказиб бериш тезликда бошқа корхоналар ёки мамлакатларга йўналтирилади. «Ушбу позицияларни унчалик жиддий деб бўлмайди, Туркия эса ушбу бозорларда монополист эмас, шунинг учун таъминотни тўхтатиш бозорга ҳеч қандай таъсир кўрсатмайди», дейди у. Глушковнинг таъкидлашича, чекловлар остида бўлган маҳсулотлар айнан қаерда тақдим этилганини аниқлаш жуда қийин. «Агар Роспотребнадзор товарларни шунчаки Россияга киритмаса, бу осонроқ бўлар эди. Бундай ҳолатда чакана савдо тармоқлари бошқа мамлакатлардан маҳсулотлар олиб келади. Энди чеклов остида бўлган позициялар бир неча кун давомида пештахталарда йўқ бўлиб қолиши мумкин «, дейди Глушков.


Конституция талаблари сақланди\nДавлат раҳбари Қ. Тўқаев ҚР Конституциявий Кенгаши раиси Қ. Мамини қабул қилди.\nПрезидентга жорий йилнинг биринчи ярмида мамлакат ичидаги вазият Конституциявий қонунларга мувофиқлигини назорат қилиш бўйича маълумот берилди. Раиснинг айтишича, мамлакат ҳудудидаги барча иш-ҳаракатлар Конституцияга мувофиқ ўтказилмоқда.\nДавлат раҳбари Конституциянинг бунёдкорлик салоҳиятидан тўла-тўкис фойдаланиш лозимлиги ҳақида гапирди. Шунингдек, Конституциявий Кенгаш фуқароларнинг ҳуқуқларини муҳофаза қилиш масаласига адолатли ёндашаётганини алоҳида таъкидлади.\n, 2019-07-03, 18:23 59


Архивы НАРХЛАР - tafsilar.info\n13 May 16:14 by Редакция\nЖорий йилнинг 6-12 май кунлари Ўзбекистон республика товар-хомашё биржасида ўтказилган очиқ биржа савдолари натижаларига кўра биржада техник пахта уруғлари нархи 31,2 фоизга пасайди ва 12 май ҳолатига ўртача 3,4 миллион сўмни ташкил этди ( тоннаси учун 300 доллардан ортиқ). Ўзбекистон республика товар-хомашё биржаси маъмотларига кўра, ўтган ҳафта 7,961 тонна пахта чигити сотувга қўйилган, шундан 5\n16 Fevral 17:49 by Редакция\nМарказий банк бу йил нархларнинг кўтарилишига нима таъсир қилиши мумкинлиги ҳақида гапирди. Ўзбекистон Марказий банки мутахассисларининг прогнозларига кўра, инфляция даражаси 2021 йил охирига келиб 9-10% атрофида бўлиши мумкин. Бунга бир қатор омиллар, жумладан, валюта курси билан боғлиқ вазият, бюджет тақчиллиги, энергия нархлари кўтарилишининг кечикиши ва бошқалар таъсир қилади. Ушбу маълумотлар 2020 йил 4-чораги учун пул-кредит\n17 Noyabr 21:12 by Редакция\nЎзбекистон Республикаси Давлат қўмитаси томонидан тақдим этилган маълумотларга кўра, мамлакатда озиқ-овқат маҳсулотлари январ-октябр ойлари оралиғида 10% га ўсди ва инфляция даражасидан ошиб кетди. Минтақалар бўйича ўтказилган таҳлиллар шуни кўрсатдики, Тошкент (13,2%) ва Жиззах вилоятида (11%) озиқ-овқат маҳсулотлари нархларининг ўсиши мамлакат учун умумий кўрсаткичдан юқори бўлган. Сурхондарё вилояти (7,7%) ва Қорақалпоғистон Республикасида (7,8%) кутарилишни паст даражаси\n08 Sentabr 19:59 by Редакция\nЎзбекистонда алкоголли ичимликлар аллақачон октябр ойида кўтарилади. Маълум қилинишича, ўсиш алкоголнинг барча турларига таъсир қилади, фақат пиво бундан мустасно. Алкоголли ичимликлар учун минимал улгуржи ва чакана нархларни қайта кўриб чиқиш тўғрисидаги фармон лойиҳаси Молия вазирлиги томонидан ишлаб чиқилган. 22 сентябрга қадар СОВАЗ порталида муҳокама учун очиқ бўлади. 1 октябрдан бошлаб улгуржи ва чакана нархларни ошириш\n02 Sentabr 13:13 by Редакция\nРеспублика Давлат статистика қўмитаси маълумотларига кўра, ўтган ойда Ўзбекистонда нархлар ва тарифларнинг ўртача даражаси 1% ҳам ошмаган. Август ойидаги ўсиш 0,5% га тенг. Вазирлик маълумотларига кўра, 2020 йил август ойида Ўзбекистон озиқ-овқат бозорида инфлятсия ўтган ойнинг нархларига нисбатан 0,3%, жорий йилнинг бошига 5,2% ва ўтган йилнинг августига қадар 16,8% ташкил этди. Ўтган август ойида гўшт


Қашқадарёлик депутатларимиз вилоят МТМ бошқармаси бошлиғи ўринбосари ҳисоботини эшитди | O'zLiDeP\nҚашқадарёлик депутатларимиз вилоят МТМ бошқармаси бошлиғи ўринбосари ҳисоботини эшитди\nХалқ депутатлари Қашқадарё вилоят Кенгашидаги O‘zLiDeP депутатлик гуруҳининг навбатдаги йиғилиши бўлиб ўтди.\nЙиғилишда депутатлар вилоят мактабгача таълим бошқармаси бошлиғи ўринбосари А.Раҳимовнинг ҳисоботини тинглади.\nТаъкидланганидек, вилоятда мактабгача таълим ёшидаги болалар (3 – 7 ёш) сони 241 843 нафарни ташкил этади. Мактабгача таълим муассасаларида 67 035 нафар бола (27.7 фоиз) қамраб олинган бўлиб, шундан 61 045 нафар бола давлат, 5 990 нафари эса нодавлат МТМда тарбияланмоқда.\n– Янги ташкил этилган давлат ва нодавлат мактабгача таълим муассасалари ҳисобидан қўшимча 1126 та иш ўрни яратилди, – дейди А.Раҳимов. – Жорий йил охиригача яна 295 та нодавлат мактабгача таълим муассасасини ташкил қилиш режалаштирилган. Жумладан, давлат томонидан берилган имтиёз ва аҳоли талабига кўра, Деҳқонобод, Яккабоғ, Китоб, Қамаши, Чироқчи туманларида 2 тадан, Косонда 4 та ва Шаҳрисабз туманида 7 та нодавлат МТМни қўшимча ташкил этиш режаси белгиланиб, бу борада жадал ишлар олиб борилмоқда.\nРахманова Гульнара УзЛиДеП Тахтакупир туман Кенгаши 2018-11-01 17:42:09\nДепутатлар тамонидан корхона ва ташкилотлар рахбарларини хисоботини эшитиш билан биргаликда купчилик муоммали масалалар хал килинишига асос булади. Бир тамондан туман ва шахарлардаги ижтимоий ва иктисодий ривожланишдаги узгаришлар ва амлий ишлар тугрисида маълумотларга эга булиш ва албатта тадбиркорлик йуналишидаги тусикларга амалий ердам килинади


Моуриньо: Мендан Погба эмас, МакТоминай ҳақида сўрашингиз керак эди\n22 февраль, 2018, 10:22\n“Манчестер Юнайтед” жамоаси бош мураббийи Жозе Моуриньо “Севилья”га қарши (0:0) кечган ЕЧЛ нимчорак финал илк ўйинидан кейин ўз фикрлари билан ўртоқлашди.\n“Жавоб ўйинида голли дуранг бизни ЕЧЛдан чиқариб юборади. Шунинг учун ғалаба қозонишимиз керак. “Олд-Траффорд” стадионида қийик ўйин бўлади. “МЮ” мухлислар катта Европа ўйинларини соғинган, ўтган йили Европа Лигасида ўйнаганмиз, аммо бу бошқа мусобақа.\nЎйин олдидан мендан Поль Погба ҳақида сўрашди, аммо Скотт МакТоминай ҳақида сўрашингиз керак эди. У ажойиб ўйин ўтказди ва барчасини тўғри бажарди. “Севилья” плеймейкери Банегани прессинг қилиб, унга имконият қолдирмади”, – деди португалиялик мутахассис.


Бизда 1-курсда умумий фанлар ўқитилиб, мактаб дастури қайтарилади. Ёшлар бир йил умрини йўқотиб, қизиқиши сўниб ҳам қолади - Президент - Халқ сўзи\nБизда 1-курсда умумий фанлар ўқитилиб, мактаб дастури қайтарилади. Ёшлар бир йил умрини йўқотиб, қизиқиши сўниб ҳам қолади - Президент\n18:09 06 Июнь 2020 Жамият\n- Бизда 1-курсда умумий фанлар ўқитилиб, мактаб дастури қайтарилади, - деди Шавкат Мирзиёев. - Ёшлар бир йил умрини йўқотиб, қизиқиши сўниб ҳам қолади. Ривожланган давлатларда бундай эмас, биринчи йилдан мутахассислик фанларига ўтиб, амалиётга муҳим ўрин берилади. Натижадаги фарқни ҳаёт кўрсатиб турибди.\nЎзбекистон ва Қозоғистон Президентлари стратегик шериклик ва иттифоқчилик муносабатларини янада мустаҳкамлаш масалаларини муҳокама қилдилар\nЎзбекистоннинг айрим ҳудудларида 21 январь куни қор ёғади


Фейсбук ҳукмлари ва одоблари (давоми) Мухтор қавл шуки, фотосурат жоиздир. Чунки у икки жиҳатга кўра суратни ҳаром қилган ҳадисларга кирмайди: | Muslimaat.uz\nМанзилингиз:Муслимаат»Кутубхона»Фейсбук ҳукмлари ва одоблари (давоми) Мухтор қавл шуки, фотосурат жоиздир. Чунки у икки жиҳатга кўра суратни ҳаром қилган ҳадисларга кирмайди:\nBy Muslimaat.uz on Iyul 9, 2019 Кутубхона\nБиринчиси: моҳияти жиҳатидан\nМатнда келган расмнинг моҳияти фотосуратга хилоф ўлароқ, Аллоҳ яратганга ўхшашини чизишдир. Фотосуратнинг моҳияти эса Аллоҳ яратган нарсанинг нусхасини кўчириш, холос.\nФотосуратни расм дейиш урф-одатга кўра бўлиб, шариатга кўра эмас. Ҳадисдаги шаръий истилоҳни урфга кўчириш эса жоиз эмас.\nМатнларда «мусаввирлар», «кимки расм чизса» деган лафзлар келган. Имом Бухорийда «Ушбу расмни чизганлар» лафзи келган.\nБу каби лафзлар инсоннинг хатти-ҳаракати ва ясаши бўлиб, ижод маҳсулини Аллоҳ таоло яратган нарсаларга ўхшатишга далолат қилади. Фотосуратда эса бундай ҳолат йўқ. Чунки ундаги ишнинг мақсади Аллоҳ яратган нарсанинг аксидан нусха кўчиришдир. Унда Аллоҳнинг яратишига ўхшатиш учун бир нарса яратилмайди. Расм деб номланиши эса Аллоҳ яратган нарсага нисбатан кўчирилган расмлиги учундир.\nИккинчиси: сабаб жиҳатидан\nНассларда келган расмдаги сабаб – ўхшатишдир. Ушбу сабаб фотосуратда мажвуд эмас. Чунки у Аллоҳ субҳонаҳу ва таоло яратган нарсанинг ўзгинасидир. Унда яратиш, Аллоҳ яратган нарсага ўхшатиш учун бирон нарсани ясаш йўқ.\n«Саҳиҳи Бухорий»да шундай лафз келган: «Кимки Мен яратган каби ярата бошласа, ўзига зулм қилибди». Фотосурат олишда бу сабаб йўқ.\nСуратни ширкка восита сифатида сабаб қилганларга эса жавоб шундай: ширкка восита бўлган нарса сурат жинсидан бўлмайди. Аммо унинг баъзи турлари бундан мустасно. Сурат ширкка восита эмаслигининг далили шуки, Набий соллаллоҳу алайҳи васаллам ёстиқдаги суратга ижозат берганлар ва «Лекин кийимда белги (рақам, тамға) бўлса, мустасно…», деганлар.\nБунга далил: ширкка восита бўлган суратда улуғлаш бўлади. Ана шу нарса ижмога кўра ҳаромдир.\nФотосурат моҳият жиҳатидан ҳам, сабаб жиҳатидан ҳам оят-ҳадисларда айтилган наҳий остига кирмайди. Шунинг учун у жоиздир. Сурат ушбу қоида остига киради: «Нарсалардаги асл – мубоҳликдир. Илло ҳаромга далолат қилмаса» (яъни ҳаромга далолат қилмаган ҳар қандай нарса мубоҳдир). Фотосуратда аслдан ўтказиб юборадиган далил йўқ. Валлоҳу аълам.\nСелфи ва аёллар суратларининг ҳукми\n«Ҳалол» сўзи ҳеч бир ҳаром ишни ўз ичига олмасликни шарт қилади. Чунки аслида барча нарсалар мубоҳ бўлиб, у ҳаромга олиб борсагина ҳаром бўлади. Чунки воситалар мақсадларнинг ҳукмида бўлади. Шулардан бири:\n1. Агар инсон суратдан фойдаланмоқчи бўлса, Аллоҳ яратган ва мукаррам қилган шарафли хилқатининг қадрини билиши, уни қадрсизлантирмаслиги, масалан, баъзилар «селфи» деб ихтиро қилиб олган нарсани тарк қилиши лозим. Чунки селфи соғлом ақл қабул қилмайдиган ишдир. Оддий ақл қабул қилмаганданкейин илоҳий дин ҳақида гапирмаса ҳам бўлади. Бу дин Карамли Роббимизнинг дини бўлиб, уни У Зотнинг Ўзи яратди ва мукаррам қилди.\nСелфи – суратга олишнинг бир тури бўлиб, унда киши ўзини ўзи расмга олади. Аслида бу ишда шаръий ҳаромлик ёки шариат қоралайдиган моҳият йўқ. Шаръан қораланадиган кўриниш ва ишлар суратга олинсагина бу иш қораланади.\n2. Расмни тарқатиш борасида жоизлик фақат эркаклар учундир. Шунда ҳам аёларга фитна бўлмаслик шарти билан.\nАммо аёлларга келсак, муслима, мўмина, афифа, тоҳира аёллар учун саҳифаларга ўз суратларини жойлаштириш албатта жоиз эмас. Зеро, бу табарруж ва зийнатни изҳор қилиш бўлади. Бундай суратлар ёш, номаҳрам йигитларни фитнага солиши, диёнатли кишиларнинг эса исён қилишига сабаб бўлиши мумкин.\nАллоҳ таоло мўминаларга шундай буюради:\n«Виқор билан уйларингизда ўтиринг. Илгариги жоҳилиятнинг очиқ-сочиқлиги каби очиқ-сочиқ юрманг» (Аҳзоб сураси, 33-оят).\nАбу Убайда раҳимаҳуллоҳ: «Табарруж – зийнатларини кўрсатишдир», деганлар.\nЗажжож раҳимаҳуллоҳ: «Табарруж – зийнатни изҳор қилиш ва эркакларнинг шаҳватини (чақириш) қўзғашдир», деганлар.\nМужоҳид раҳимаҳуллоҳ жоҳилият аввалидаги табарружни сифатлаб, «Аёллар кўчага чиқиб, эркаклар орасида юрар эди. Ана ўша табарруждир», деганлар.\n Бухорий (5950-рақам), Муслим (2109-рақам) ривоят қилган.\n Бунинг тахрижи юқорида ўтди.\n Бухорий (5951-рақам) ривоят қилган.\n Бухорий (5953-рақам) ривоят қилган.\n Бухорий (5958), Муслим (2106) ривоят қилган.


Адлия бошлиғи Жомбойда сайёр қабул ўтказди\nТуман халқ қабулхонасида вилоят адлия бошқармаси бошлиғи Салоҳиддин Нуриев сайёр қабул ўтказди.\nПилла мавсумини якунлаш айни куннинг муҳим юмушларидан ҳисобланади. Буни қабулга келиб тушаётган мурожаатлар мазмунидан ҳам англаш қийин эмас. Дейлик, Бешбола маҳалласидан келган Зуҳра Нажмиддинова бу йил биринчи марта пилла парваришлабди. Хоҳиш бўлса, ишнинг оз-кўпи билинмайди. У биринчи йилиёқ режани ортиғи билан бажарди. Пиллакорнинг меҳнати қадрланади, юқори ҳақ тўланади, дейишгани учун астойдил меҳнат қилди. 50 килограмм ўрнига 79 килограмм пилла топширди. Иш ҳисоб-китобга келганида эса раҳбарнинг эшигидан қуруқ қайтаверди. Сайёр қабулда пиллакорнинг ҳақ-ҳуқуқи тикланди.\n– "Эл қатори бўнак пули олгансиз. Шунга шукур қилинг", деган гаплардан чарчадим, – дейди З.Нажмиддинова. – Ахир ваъда бошқача эди-ку. Шунга ишониб, меҳнат қилдик. Адлия ходимларига раҳмат. Мурожаатимни жойида, қонуний ҳал қилиб беришди. Айтилган иш ҳақини тўлиғича олдим.\nАҳмаджон Қурбонов маҳалласига қарашли Ибн Сино кўчасини таъмирлаш охирига етказилмаган. Тупроғи олинган қисмида ҳосил бўлган чуқурлик мактаб ўқувчилари ҳаётига хавф солмоқда. Қолаверса, саноат ҳудудининг чиқиндиси ҳам шу ерга тўкиляпти. Бир гуруҳ фуқароларнинг бу арзи эътиборсиз қолмади. Адлия бошқармасининг мутахассислари мурожаатни жойида ўрганиб, ҳал этадиган бўлишди.\nБанкдан кредит олиш, алимент тўлови, ишсизлик, нафақа тайинлаш бўйича келиб тушган мурожаатларнинг ижроси юзасидан мутасаддиларга аниқ топшириқ ва тавсиялар берилди.


Мақолалар мазкур саъна бўйича сараланган: Вторник, 07 Апрель 2015\nВторник, 07 Апрель 2015 10:37\nДастурнинг дастлабки самараси\n“Erkatoy-Bolajon” масъулияти чекланган жамиятида ишлаб чиқарилаётган маҳсулотлар тури иккитага кўпайиб, 10 та қўшимча иш ўрни яратилди. Бу Бухоро шаҳридаги болалар оёқ кийимлари тайёрлашга ихтисослаштирилган мазкур корхона фаолиятини кенгайтиришга қаратилган бизнес-режа рўёби билан боғлиқ.\nВторник, 07 Апрель 2015 10:36\nМаҳсулот таннархини арзонлаштиради\nПоп туманининг Маданият қишлоғида мева-сабзавотни қайта ишлашга ихтисослаштирилган “Чоркесаринвест” масъулияти чекланган жамияти ташкил этилди.\nЗамонавий технологик линия ишга туширилди\nЯқин вақтгача Сурхон воҳасидаги савдо шохобчаларига музқаймоқлар, асосан, пойтахт ва қўшни вилоятлардан келтириларди.\nВторник, 07 Апрель 2015 10:31\nЛизинг асосида бизнес бошлади\nЛизинг имкониятлари тадбиркорлар учун кўплаб қулайликлар туғдиради. Аввало, бадал учун дастгоҳларнинг ўзи кафолатга қўйилади. Қолаверса, қарзни қисқа муддатда қайтариш талаб қилинмайди.\n«Амир Темур — буюк бунёдкор шахс»\nШаҳрисабзда Соҳибқирон Амир Темур таваллудининг 679 йиллигига бағишлаб “Амир Темур — буюк бунёдкор шахс” мавзуида илмий-амалий анжуман бўлиб ўтди.\nҚашқадарё вилояти ҳокимлиги, Халқаро Амир Темур жамғармаси вилоят бўлими ҳамда Шаҳрисабздаги Амир Темур номидаги моддий маданият тарихи музейи ташаббуси билан ташкил этилган тадбирда буюк бобокалонимиз томонидан амалга оширилган яратувчанлик ва бунёдкорлик ишлари ҳақида сўз юритилди.\nВторник, 07 Апрель 2015 10:29\n* Қорақалпоғистон Республикаси Халқ таълими вазирлиги ахборот-ресурс маркази болалар кутубхонасининг янги биноси фойдаланишга топширилди. Шу муносабат билан ўтказилган тадбир доирасида ёзувчи ва шоирлар билан учрашув, тақдимот ва кўргазма ташкил этилди.\nИлғор ғоялар — амалиётга\nАндижон давлат университетида VIII Инновацион ғоялар, технологиялар ва лойиҳалар республика ярмаркасига тавсия қилинган ишланмаларнинг ҳудудий тақдимоти ўтказилди.\nВторник, 07 Апрель 2015 10:22\nЭл соғлиғи — устувор мақсад\nИстиқлол йилларида мамлакатимиз тиббиёт тизимини ислоҳ қилиш борасида кенг кўламли ислоҳотлар ҳаётга татбиқ этилди ва бу борадаги ўзгаришлар халқаро миқёсда ҳам тан олинмоқда. Зеро, Ўзбекистон Жаҳон соғлиқни сақлаш ташкилотининг фаол аъзоси сифатида истиқболли лойиҳаларни амалга ошираяпти.\nВторник, 07 Апрель 2015 10:21\nТошкентда Ўзбекистон врачлар ассоциацияси Кенгашининг йиғилиши бўлиб ўтди. Тегишли вазирлик ва идоралар ходимлари, врачлар ҳамда оммавий ахборот воситалари вакиллари иштирок этган тадбирда ассоциация фаолияти, амалга оширилган ишлар таҳлил қилиниб, галдаги вазифалар белгилаб олинди.\nВторник, 07 Апрель 2015 10:15\nИжтимоий фикр: Аҳолининг банк тизимига ишончи мустаҳкамланмоқда\nМамлакатимизда кичик бизнес ва хусусий тадбиркорликни ривожлантириш аҳоли турмуш даражасини оширишга қаратилган кенг кўламли ислоҳотларнинг устувор йўналишларидан ҳисобланади. Бу субъектларнинг барқарор фаолият юритишини эса банкларнинг молиявий кўмагисиз тасаввур этиш қийин, албатта.


Британиялик пенсионер аёл кўзида 27 дона линзани унутиб қолдирди\n00:46 / 16.07.2017\nКўз шифокори британиялик пенсионер аёл кўзидан олишни унутган 27 дона линзани чиқариб олишга муваффақ бўлди. Бу ҳақда Буюк Британиянинг Optometry Today нашри ёзмоқда.\nАёл катарактадан шикоят қилиб шифокорга келган. Офтальмолог беморни кўздан кечирганда кўз косачасидаги кўкимтир қобиққа эътибор қаратган. Аниқланишича, аёлнинг кўзида 27 дона линза қолган, аммо беморнинг ўзи ҳам бу ҳақда ўйлаб кўрмаган. Шифокор биринчи кўрикда 17 та линзани, иккинчисида қолган 10 тасини чиқариб олган.\n67 ёшли аёлнинг кейинчалик ҳикоя қилишича, кўзидаги ачишишни кексаликка йўйган. Нашрнинг ёзишича, у бир марталик линзалардан 35 йил мобайнида фойдаланган.\nАёлнинг катарактасини олиб ташлаши керак бўлган офтальмологларнинг тан олишларича, уларнинг ҳеч бири шифокорлик тажрибасида бундай ҳолатга дуч келмаган. Шу сабабли жарроҳлик амалиёти бошқа муддатга белгиланди.\nЛинзалар олинганидан 2 ҳафта ўтгач, бемор ўзини анча яхши ҳис қилаётганини айтган.


Қуёш нурининг инсон учун фойда ва зарарлари - 4 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Февраль » 4 » Қуёш нурининг инсон учун фойда ва зарарлари\nҚуёш нурининг инсон учун фойда ва зарарлари\nҚуёш бизга энг яқин юлдуздир. Қуёш юзи Ер юзига ўхшаб қаттиқ ва мустаҳкам эмас. Бунинг исботи оддий: Қуёш юзининг ҳарорати 6000°С ни ташкил этади. Бундай ҳароратда ҳар қандай метал ва тош ҳам газга айланади, шу сабабли Қуёшни газ шари дейиш мумкин. Аслида Қуёш 75% водород гази ва 25% гелийдан ташкил топган. Қуёш материяни энергияга айлантиради. Қуёшдаги шу энергия водороднинг гелийга айланиш термоядер реакциялар асосида вужудга келади.\nҚуёшдан келадиган нур Ерга етиб келганда, катта қисми атмосфера қобиғида тутилиб, қолган қисми Ер сиртига етиб келади. Бу нурларни "оқ нурлар” деб юритилади. Ушбу нурлар призма орқали кузатилганда етти хил рангга ажралиши, бундан ташқари, ультрабинафша, инфрақизил нур ҳам борлиги маълум.\nҚуёш одатда рангли ва кўринмас нурли тўлқинларни тарқатади. Инфрақизил ва ультрабинафша нурлар кўринмас саналади. Уларни инсон кўзи илғамайди, лекин кўринмас нурлар инсон организмига кўпроқ таъсир ўтказади.\nАйнан инфрақизил нурлар танада қон айланиши яхшиланишига хизмат қилади. Ўз навбатида, организмдаги барча ҳаётий жараённи фаоллаштиради, кайфиятни кўтаради, тетиклик ва қувват бағишлайди. Депрессиядан қутилишга кўмаклашади, шунингдек, оғриқ қолдириш хусусиятига ҳам эга.\nУльтрабинафша нурлар эса Қуёш нурлари спекторининг атиги 5 фоизини ташкил этади. Лекин бу кўрсаткич ортиб кетса, инсон ҳаётига хавф солиши мумкин. Аслида ультрабинафша нурлар иммун тизими меъёрида ишлашини таъминлайди, касалликларга сабаб бўлувчи бактерияларга қарши курашади, тананинг эндокрин тизимини яхшилайди.\nҚуёш нурлари бутун Ер юзи учун жуда фойдалидир. Келинг, унинг қандай фойда ва зарарлари борлигини кўриб чиқайлик.\nҚуёш нурининг инсонга фойдалари\n- Инсондаги иммунитет тизимини мустаҳкамлайди.\n- Қуёшдан келадиган иссиқлик ва ёруғлик инсоннинг қувватига қувват қўшади.\n- Инсондаги зарарли бактерияларни йўқ қилади.\n- Қуёш нурлари остида муайян муддат тобланиш тананинг тери саратонидан, шунингдек, қовуқ, ошқозон ва йўғон ичак саратонидан ҳимояланишига сабаб бўлади.\n- Қуёш нурлари инсон танасида Д витамини ҳосил бўлишига сабаб бўлади. Бу витамин инсоннинг суяклари мустаҳкамланишига хизмат қилади.\n- Қуёш нурлари юрак билан боғлиқ касалликлардан ҳимоя қилади.\n- Танадаги холестерин миқдорини камайтиради. Тадқиқотлар натижасида шу нарса маълум бўлдики, ёз фаслида вафот этадиганлардан кўра қиш фаслида вафот этадиганлар кўпроқни ташкил этар экан. Бунга сабаб қишда Қуёшли кунларнинг озлигидир.\n- Сиқилиш, тушкунликнинг йўқолишига хизмат қилади.\n- Қуёш нурлари муайян миқдорда кўз пардасига етиб келса, тананинг бўшанишига сабаб бўлади.\n- Нурлар теридаги айрим касалликларга қарши курашади. Масалан, псориаз, экзема касалликларига.\n- Қуёш нурлари инсонни қандли диабет ва қон босимининг ошиши касалликларидан ҳимоя қилади.\n- Танадаги қон айланиш ишининг яхшиланишига сабаб бўлади.\n- Бўғимдаги оғриқларнинг пасайишига ёрдам беради.\n- Сочга ҳам кўп фойдаси бор. Соч тўкилишининг олдини олади. Бунинг учун ҳар куни Қуёш нурлари остида ўн дақиқа юриш кифоя.\n- Альцгеймер касаллигининг олдини олади.\n- Гарвард университети мутахассисларининг сўнгги изланишлари Қуёш кам чиқадиган ўлкалар аҳолиси орасида астма касаллиги кўпроқ учраши ва у оғир кечишини кўрсатди. Аслида Қуёшнинг астма касаллигини даволаш хусусияти ўтган асрдаёқ аниқланган. Ўшанда шифокорлар астма билан оғриган беморларга Қуёшли ўлкаларга боришни тавсия қилган.\n- Қуёш инсон танасида серотонин ва эндорфин моддалари ишлаб чиқарилишини таъминлайди. Эндорфинни хурсандчилик гормони, дейишади. - - Олимларнинг изланишлари шуни кўрсатдики, ер юзининг шимолида истиқомат қиладиган аҳолида депрессияга тушиш ҳолати жанубда яшовчиларга қараганда кўпроқ кузатилар экан ва бу Қуёш нури етишмаслиги билан боғлиқ.\n- Инсон атрофидаги ҳамма нарсани кўриши учун ёруғликка, нурга эҳтиёжи бор. Агар Қуёш нури бўлмаса, инсон ҳеч нарсани кўра олмайди.\nҚуёш нурининг инсонга зарарлари\n- Офтоб уришига олиб келади. Бунда инсоннинг кўнгли айнийди, боши оғрийди, айланади, ҳатто ҳушидан кетиш ҳолати рўй бериши ҳам мумкин.\n- Қуёш нурида кўп юриш терининг қуруқшаб боришига сабаб бўлади.\n- Тери саратонига сабаб бўлади.\n- Қуёш нури остида кўп юриш кўзнинг тўрпардаси зарарланишига олиб келади.\n- Терининг қаришига ва ажин босишига олиб келади.\n- Терида доғлар пайдо бўлишига сабаб бўлади.\n- Юз ва танада сепкиллар пайдо бўлишига олиб келади.\n- Сочнинг қуришига, тўкилишига, рангининг хиралашишига сабаб бўлади.\n- Қуёш нурларининг зарарли таъсиридан терини ҳимоялаш учун танани муносиб нарса билан ёпиш, бошни асраш учун соябонли бошкийим кийиш, кўзни асраш учун қора кўзойнак тақиш керак.\n- Очиқ рангли либослар кийиш керак. Энг афзали оқ рангли, енглари узун бўлиши мақсадга мувофиқ.\n- Ҳаво иссиқ бўлган пайтларда қора кийим киймаслик. Чунки қора ранг иссиқликни қайтармайди, аксинча, ютади. Натижада тананинг қизиб кетишига сабаб бўлади.\n- Кўп миқдорда сув ичиш. Бу сув иссиқ ҳаводаги терлаш натижасида йўқотилган суюқлик ўрнини тўлдиради.\n- Тез-тез ҳаммомга тушиш орқали танани совутиш ва тоза сақлаш.\n- Уй, ҳовли атрофига баланд ва зич бўлиб ўсадиган дарахтлардан экиб, унинг сояси воситасида ҳовлидаги ҳавонинг иссиғини бироз юмшатиш мумкин.\n- Кундуз кунлари Қуёш нурлари остида юрмаслик тавсия этилади.\n- Даволаниш мақсадида қуёш нури остида бўлиш "Қуёш ваннаси”, деб аталади. Қуёш ваннаси учун энг қулай вақт — тонгги соат 6 дан 11 гача ва кечки 16 дан то қуёш ботгунча. Бунда тонгги қуёш организмни тетиклаштирса, кечки пайт тинчлантиради. Шунингдек, ушбу вақтда ультрабинафша нурлар баданга тик тушмайди ва терига чуқур кириб бормайди. Бу эса терида куйиш ва турли тери касалликлари пайдо бўлишининг олдини олади. Кун ярмида Қуёш нурлари жадал ҳаракатланади ва организм учун зарарли саналади.\nҚуёш нурларининг ҳайвон ва ўсимликларга таъсири\n- Барча тирик мавжудот Қуёш нурига эҳтиёж сезади.\n- Ҳайвонлар ўзларининг кўпайиш мавсумларини белгилашда Қуёш нурининг аҳамияти жуда каттадир.\n- Ўсимликлардаги фотосинтез жараёни бевосита Қуёш нурлари билан боғлиқ. Фотосинтез жараёнида хлорофилл деган модда ўсимлик баргларининг яшил рангга бурканишига хизмат қилади.\n- Барча ўсимликларнинг униб-ўсиши, ғунча тугиши, гуллаши, мева солиши, мевасининг рангга киришида Қуёш нурининг ўрни каттадир.\n- Ўсимликларнинг нафас олиши, яъни ўзидан кислород чиқариб, карбонат ангидрид газини ютиши учун ҳам Қуёш нурлари зарур.\nЮқоридагилардан маълум бўлдики, инсон, ҳайвон ва ўсимликлар яшаши, Ер юзи тинч ва барқарор ҳолатда туриши учун Қуёш нури сув ва ҳаводек зарур экан. Тириклик учун ушбу нурларнинг аҳамияти ниҳоятда катта экан. Энди мана бу оятга яхшилаб эътибор берайлик.\n"Қуёш билан ва унинг зиёси билан қасам” (Шамс сураси, 1-оят).\nБу оятда Аллоҳ таоло Қуёш ва унинг зиёси билан қасам деяпти. Зиёси дегани нури деганидир. Биз биламизки, Аллоҳ таоло Қуръони Каримда нималар билан қасам ичган бўлса, бу – ўша нарсаларнинг аҳамияти катталигини билдириш, таъкидлаш учундир. Юқорида ўрганганларимиздан маълум бўлдики, Қуёш ва унинг нури оддий нарсалар эмас экан. Балки уларнинг Ер юзида ҳаёт давом этиши учун жуда катта ўрни, ҳиссаси, таъсири бор экан. Бундан 1400 йил олдин Қуръони Каримдаги битта оятнинг ўзида Қуёшнинг ва унинг нурининг нақадар аҳамиятли эканига ишора қилинган.\nКатегория: Foydali maslahatlar / Полезны советы | Просмотров: 26 | Добавил: Sherlaruz.CoM | Теги: #news, #Yangilik, #новости, #newsuz, #xabarlar, #Yangiliklar, #habarlar, #uznews, #ahborot | Рейтинг: 0.0/0


Озодбек Назарбеков: Клипларни эфирдан олдириб ташлаш бизнинг ваколатимизга кирмайди\nМаданият соҳаси миллат маънавиятини юксалтирадиган, маънавий озиқа берадиган, шунинг баробарида миллатнинг ўзлигини намоён қиладиган муҳим йўналиш. Шундай экан, маданият соҳаси вакилларининг ахлоқи, саҳна маданияти кабилар муҳим масалалардандир.\nАммо сўнгги пайтларда ижтимоий тармоқларда санъат аҳлининг айрим вакиллари “рамка”га тўғри келмайдиган чиқишлари билан оммани ўзига қаратмоқда. Саҳна маданиятини, этика қоидаларини унутаётган, томошабинга нисбатан қўпол муносабатини очиқдан-очиқ намойиш этаётган вакиллар ҳам йўқ эмас. Бу борада Маданият вазирлиги томонидан қандай чора-тадбирлар амалга оширилмоқда, қандай чоралар кўрилмоқда?\nОлий Мажлис Сенатининг Ёшлар, маданият ва спорт масалалари қўмитаси томонидан ташкил этилган Ўзбекистон Республикаси маданият вазирининг эшитувида кўтарилган ушбу саволга вазир Озодбек Назарбеков қуйидагича жавоб берди:\n— Ҳақиқатан ҳам вазирлигимизга санъат ва маданият вакилларининг ахлоқи, саҳна маданияти, этика қоидаларига риоя қилишига оид жуда кўплаб мурожаатлар келади. Бу борада "Ўзбекконцерт" давлат муассасаси қошидаги Бадиий кенгаш қарори билан ўша санъаткорларнинг саҳнага, телеканалларга чиқишига тақиқ қўйиш ёки лицензиясини олиб қўйиш билан жазо чоралари кўрилади.\nАммо ҳозир биламизки, ижтимоий тармоқлар орқали ҳам бемалол ўз ижод намуналарини тарқатиши мумкин. Қолверса, хусусий телеканаллар ҳам мустақил. Маданият вазирлиги билан фақат ЎзМТРК ҳисоблашиши мумкин. Яъни бизнинг тақиқларимизни МТРК таркибидаги телеканаллар инобатга олади, хусусий телеканалларга таъсир қила олмаймиз. Клипларни эфирдан олдириб ташлаш бизнинг ваколатимизда эмас.\nБу борада махсус бир жамоатчилик кенгашини ташкил этиш таклифини билдирмоқчиман. У ким бўлишидан қатъий назар, миллат маънавиятига зид чиқишлар қиладими, албатта, ана шундай кенгашлар томонидан тартибга солинса, мақсадга мувофиқ бўлади.\nМуҳтарама Комилова, ЎзА


Эрон ва Афғонистон чегарасида кескинлик кучайди – Bugun.uz\nЖаҳон, Сиёсат - 19:37 · 26.04.2022\nЭрон ва Афғонистон чегарасида кескинлик кучайди\nЭрон ва Афғонистон чегарасида кескинлик кучаймоқда. Бу ҳақда «Iran International» хабар берди.\nКадр: Telegram / @ bugunuzlive\nМаълум қилинишича, Афғонистон чегарасида Эрон танклари қайд этилган. Ҳарбий техника акс этган тасвирлар Ислом инқилоби гвардияси корпусига яқин манбаадан эълон қилинган. Тасвирда 88-зирҳли дивизиянинг Т-72 автомашиналарини кўриш мумкин. Аҳоли орасида «Толибон» билан жанглар бошланиши ҳақида миш-мишлар тарқалмоқда.\nТаъкидланишича, чегаранинг нариги томонида Ислом-Қалъа назорат пунктида «Толибон» ўзларининг пикаплари ва «Humvee» машиналари билан жангга шай турибди. Уларда 12,7 милиметрли Эрон AM-50 Sayya снайпер милтиғи борлиги, Ашраф Ғани билан уруш пайтида бу қуроллар Эрон томонидан «Толибон»га берилгани айтилган.\nЭром расмийси видеога изоҳ бериб, мамлакат армиясининг «қуруқликдаги кучлари шарқий чегараларни кечаю кундуз патруль қилишини» қўшимча қилган.\n25 апрель, душанба куни Эрон ташқи ишлар вазирлиги расмийси Саид Хатибзода Эрон ва «Толибон» ўртасида Доғарун чегарасида кескинлик борлигини тасдиқлаб, Теҳрон ўз хавотирлари ҳақида Кобулни хабардор қилганини айтган.\n«Умид қиламизки, чегарачиларимизнинг Эрон–Афғонистон чегарасида ўзини тутиб туриши бошқа томонни нотўғри тушунишига олиб келмади. Бу масалаларнинг такрорланиши жиддий ташвиш уйғотади», — дея қўшимча қилган у.\nЭслатиб ўтамиз, аввалроқ Покистон Афғонистон вилоятларига авиазарба берганди.


Самарқанддан Сеулгача: Жанубий Кореядаги Марказий Осиё мигрантлари | Eurasianet\nСамарқанддан Сеулгача: Жанубий Кореядаги Марказий Осиё мигрантлари\n"Бу ерда мен ўзимни хавфдан ҳоли ва ҳимояланган ҳис қиламан, одамлар менга ҳурмат билан муомала қилишади."\nЯн Матусевич Jun 7, 2019\nЖанубий Корея, Сеулдаги Намдаэмун бозори. (Эммануэл Дян/CC 2.0 Flickr орқали)\nҲар жума пешинда "Чойхона Туркистон"нинг пастки қаватида вақтинчалик ташкил қилинган масжиддан эркаклар юқорига чиқиб келади. Ресторанда бугун мижозлар турли хил: икки нафар чечен ўз буюртмаларини олиб кетишмоқда, бир гуруҳ ёш қозоқлар ўз смартфонларидаги иш эълонларини кўриб чиқишмоқда, ўзбек ошпаз эса ошхонада сомса тайёрламоқда.\nРесторан Жанубий Кореянинг олтинчи йирик шаҳри – Гуангжудаги Волгок-Донг туманида жойлашган кўплаб одатий ўзбек емакхоналаридан бири ҳисобланади. Mаҳаллий аҳоли томонидан "Русский квартал" (Руслар маҳалласи) деб аталмиш мазкур ҳудудда собиқ Совет Иттифоқидан келган тахминан 8000 муҳожир яшайди. Кўчалардаги белгиларнинг кўпи кирилл алифбосида.\n2004 йилдан бошлаб Жанубий Корея қонунчилиги иккита шаклда чет элликларга мамлакатда ишлаш имконини яратди: Келиб чиқиши асли кореялик бўлган хорижий фуқароларга мамлакатда яшаш ва ишлаш учун рухсат берилди ва 16 мамлакат, жумладан, Ўзбекистон ҳамда Қирғизистон билан ишчилар ёллаш бўйича икки томонлама битим тузилди. Бундан ташқари, кўплаб қозоқ ва рус фуқаролари мамлакатлараро мавжуд визасиз режимдан Кореядаги норасмий меҳнат бозорида ишлаш учун кенг кўламда фойдаланадилар.\nBолгок-Донг каби Марказий Осиёликлардан ташкил топган маҳаллалар бугунги кунда йирик корейс шаҳарларидан ташқаридаги саноат зоналар яқинида кўп учрайди. Тошкентда туғилиб ўсган Роман Ким уч йил муқаддам Жанубий Кореяга кўчиб келди. Бироқ у муҳожир деб аталишни ёқтирмайди; у ўзини рус тилида сўзловчи деб атайди. Роман Ким 1930-йилларда Сталин томонидан Россиянинг Узоқ Шарқидан Марказий Осиёга мажбуран кўчирилган кореяликлар жамоатининг аъзоси сифатида Кореяда ватандош деб тан олинган.\nГуангжудаги рус дўкони (Ян Матусевич)\nБироқ, Марказий Осиeдаги аксарият мигрантлар cингари, Ким корейс тилида бирорта ҳам сўз билмас эди. Дастлаб Гуангжуга хотини ва болалари билан доимий кўчиб кетишидан аввал, у қурилиш ва ишлаб чиқаришда турли ишларни бажарган.\nБугунги кунда у Корйо сарам ассоциациясининг раҳбари ва янги келган русийзабон мухожирлар учун биринчи манзилдир. Шунингдек, у Telegram, WhatsApp, Viber ва Facebookдаги собиқ совет муҳожирлари орасида энг машҳур бўлган гуруҳларни бошқаради.\n"Бу иш жуда кўп вақт талаб қилади, аммо агар диққат-эътибор қилмай қўйсам, унда саҳифаларим тасдиқланмаган ва шубҳали ишлар таклиф этувчи агентликлар ва воситачиларнинг эълонлари билан тўлиб кетади", дейди Ким. У суҳбат давомида рус тилида сўзлашувчилар томониндан Жанубий Кореяда турмуш қуришдан то бизнес очиш ҳақида маслаҳат сўраб қилинган чексиз қўнғироқларга жавоб бериб боришга ҳам улгурди.\nКорейс миллатига мансуб Ким, Марказий Осиёдан келган бошқа муҳожирларга нисбатан ўз мақомини имтиёзли деб ҳисобланишини тан олади. "Биз [рус-корейслар] бироз эркатоймиз, чунки биз ҳар қандай ишларни бажаришни истамаймиз. Биздан фарқли ўлароқ ҳужжатсиз муҳожирлар биз каби эркалик қилолмайди - улар арзимаган пул учун ҳам ҳар қандай ишни бажаришга тайёр. "\nКимнинг мақсади Кореяда доимий равишда яшаш бўлса, Марказий Осиёдан келган бошқа муҳожирлар қисқа муддатли мақсадларни кўзламоқда.\nИшни тезда бажар ва она ватанга суриб қол\n"Уй қуриш, квартира сотиб олиш ва Лексус ҳайдаш - шу мақсадда биз шу eрдамиз", дейди қирғизистонлик Рустам. Авваллари Рустам ва унинг турмуш ўртоғи Таня Бишкекда ўз такси ширкатини юргазишарди, аммо 2014 йилги иқтисодий инқироз таъсирида улар оғир кунларга юз тутишди. Бунинг барчасига рус рублининг заифлашиб кетиши сабаб бўлди. Янги уйлари қурилиши ва таъмири битар-битмай, пулнинг таги кўриниб қолганлиги туфайли, Рустам онасининг кореялик насабидан фойдаланиб Кореяга кетишга қарор қилди. Олти ойдан сўнг эса, Кореяга ўзининг рус хотини Таняни таклиф қилишга муваффақ бўлди.\nРустам Марказий Осиё мамлакатларидан, Россиядан, Хитойдан ва Жануби-шарқий Осиёдан узоқ муддатга ишлашга келган ишчиларни ўзига жам қилган Сеул марказидан бир соат масофадаги Кореянинг энг йирик иммигрантлар жамияти жойлашган "Ансан"га келиб тушди. Бу ерга келиб у вақтинча иш билан таъминлайдиган идора олдида - корейс тилига немис тилидан ўзлаштирилган "арбейт" - охири кўринмас навбатга қўшилди.\n"Илгари муваффақиятли бизнесмен сифатида мен учун поданинг орасидан кимгадир менга имконият беришини сўраб ялиниб ёлвориш бамисоли қаттиқ камситилиш каби эди", дейди Рустам. Бу ерда кўплаб муҳожир ишчилар, худди-ки ҳеч қандай тайёргарликсиз денгизга улоқтирилгандек, улар чўкиб кетмаслик учун ўзларида куч топиб, сузиб кетишлари керак. Таня шундай изоҳ беради: "Сиз иш жойига борганингизда 20 дақиқа ичида вазифангизни ўзингизнинг фаҳм-фаросатингиз билан аниқлаб олишингиз шарт. Чунки сизга талаб қилинган иш ҳақида жуда оз маълумот берилади. Агар сиз жуда секин ва беўхшов ҳаракатланиб ёки қовушиб кетолмасангиз, сизни шу жойнинг ўзида ишдан ҳайдаб юборишади".\nРустам ва Таня бир фабрикада ишлаётганидан ўзларини бахтли ҳис қилишади. Мазкур фабрикада улар 12 соатдан 14 соатгача, ҳафтасига олти кун мобайнида тинмай ламинат пол ишлаб чиқаришади. Бундай узоқ соат ишлашнинг ўзига яраша хавфли тарафлари ҳам мавжудлигини бир қарашда англаш мумкин, сабаби Рустамнинг кўрсаткич бармоғи бинт билан боғланган. Иш жойидаги бахтсиз ҳодиса натижасида Рустам узилган бармоғини жарроҳлик йўли билан мамлакатнинг энг тажрибали регенератив жарроҳлик бўлинмаларидан бири сифатида эътироф этилган Ансан шифохонасида қайтадан бириктиртиришга муваффақ бўлди. Бу шифохонанинг машҳур бўлиши ва тажриба орттиришида қўшни саноат зоналарида жароҳат олган муҳожир ишчиларининг қисман ҳиссаси йўқ эмас. Тиббий суғуртаси бўлмаганлиги сабабли, унинг иш берувчиси барча тиббий ва реабилитация билан боғлиқ бўлган харажатларни қоплади, аммо унинг узоқ муддатли тиббий таътили эр-хотиннинг оилавий бюджетига анча зарар етказди.\nҚийинчиликларга қарамасдан, ярим қирғиз ва ярим кореялик бўлган Рустам Кореяда ишлашни давом эттириб, шу ерда яшашни танлади.\n"Россияда кўриниши менга ўхшаган киши супермаркетга кетаётган йўлида, "черножопий" [Русча ирқий камситиш сўзи] деб камситилиб, калтак ейиши ҳеч гапмас. Бу ерда эса мен ўзимни хавфдан ҳоли ва ҳимояланган ҳис қиламан, одамлар менга ҳурмат билан муомала қилишади". Таня, имкон қадар қисқа вақт ичида Қирғизистонга қайтишни истайди. У бир хил иш учун эридан камроқ ҳақ олиши ҳақида шикоят қилади. "Қуёш чиқишдан қуёш ботгунча ишлаш, бу қандай ҳаёт? Бизнинг уйимизни қуриш учун пулимиз етарли бўлгандан кейин, мен бу ерни энг биринчи самолётда тарк этаман".\nКўплаб муҳожир ишчилар учун узоқ вақт тўхтовсиз оғир меҳнат шароити одатий ҳолат, ҳужжатсиз муҳожирлар эса, айниқса, эксплуатацияга қарши умуман ҳимоясиз. Қозоғистондан келган Жанна бир ишдан бошқасига сакраб юради. Ватанида у пойтахтдаги ҳуқуқшунослик идорасида ишлаган, бир куни унинг иш берувчиси ҳибсга олиниб, у ишсиз қолди. Шу вақт орасида, у Жанубий Кореяда ишлагани кетаётган икки дўстига ҳамроҳлик қилишга қарор қилди. Иккала дўстига ҳам аэропортда киришга рухсат берилмаган бўлса-да, Жанна чегарани ҳеч қандай тўсиқсиз кесиб ўтишга муваффақ бўлди.\n"Мен корейсча бир сўз ҳам гапира олмасдим, шунинг учун аэропортда учиб келувчилар залида биринчи учраган русийзабон шахсга мурожат қилдим, у менга Гуангжуга автобус олиб боришини айтди ва уша ерда рус маҳалладагилардан сўраб суриштириб иш излашни маслаҳат берди."\nАнсан шаҳридаги асосий савдо кўчаси Дамунхва-гилда Марказий Осиёдан келган сотувчилар. (Ян Матусевич)\nУнинг кир ювиш хизматидаги биринчи иши аччиқ тажриба бўлди. Ваъда қилинган 12 соатлик иш кунининг ўрнига август ойининг айни жазирамасида 16 соатлаб то қоқ тунга қадар ишлашга мажбур бўлди.\n"Кореяда аёлларнинг елкасини очиб юриши ёки танасининг бошқа бирор парчасини кўрсатиб юриши номақбул ҳисобланади, шунинг учун менга енги калта кўйлак кийишга рухсат берилмади ва мен узун енг кийимда ишлашга мажбур бўлдим. Бу бамисоли дўзах эди".\nУ бир неча ҳафта ўтгач Кореянинг жануби-ғарбий қисмидаги узоқ қишлоқлардан бирида оилавий бошқариладиган кафега официант бўлиб ишга кирди, унинг иш вақти кунига 12 соат бўлиб, ойига тўрт кун дам олиш куни бор эди. Унга бепул хона тақдим қилиган ҳамда ойлик иш ҳақи 1,6 миллион вон (тахминан 1350 доллар) миқдорида белгиланган эди.\n"Сажангним [корейс тилида "хўжайин"] ва самуним [корейс тилида "хўжайиннинг хотини"] менга жуда яхши муносабатда бўлди. Ўзимни худди оиланинг бир қисми, бир аъзосидек ҳис қилдим. Бу жуда ёқимли эди, бир неча ойдан сўнг чекка қишлиқдаги изоляция ва зерикишдан қутулишни ҳоҳладим, шунинг учун ўз омадимни бошқа жойда синаб кўришга қарор қилдим", дейди янги иш излаб Пусан шаҳридаги меҳмонхонага йўл олган Жанна.\n30 ёшдан ўтсада, турмуш қурмаган аёл сифатида Жанна Қозоғистонда унинг учун жой йўқлигини ҳис қилади. Жанна учун Кореяга кетиш – пул топиш ва молиявий мустақилликка эришиш демакдир. "Мен бошимдан кечирган барча нарсалардан кейин, ўзимни кейинги ҳаётимни Қозоғистон билан боғлай олмайман", дейди Жанна. У ўзининг визаси муддати ўтиб кетганлиги туфайли, ўзининг Кореядан депортация қилинишини имкон қадар узоқроқ муддатга чўзилишига умид қилади. Иммиграция полицияси томонидан мунтазам тарзда уюштириладиган рейдлар туфайли, у фақатгина хусусий ва норасмий мигрантлар томонидан ташкил этилган такси хизматларига таяниб, жамоат транспортидан иложи борича камроқ фойдаланишга ҳаракат қилади.\n"Мен аниқ биламан, бир кун келиб омадим ҳам бир нуқтада тугайди, лекин мен Кореяни тарк этганимдан сўнг, бошқа мамлакат топаман", дейди у Чехия Республикасини эҳтимолий мақсади сифатида назарда тутган холда.\nЯн Матусевич, постсовет миграцияси масалаларига ихтисослашган журналист, тадқиқотчи.


Бошқарувни йўқотган ҳайдовчи машинасида йўл четига...\n2020 йил 20 январь куни соат 02:30 ларда Хоразм вилояти Янгибозор туманида йўл-транспорт ҳодисаси рўй берди. Бу ҳақда ИИВ ЙҲХББ ахборот хизмати хабар берди.\nДастлабки маълумотларга кўра, ҳайдовчи 1988 йилда туғилган ва Шовот туманида яшаган, А.О. У ўз бошқарувидаги «Нексия-3» русумли автомобилини «Шовот-Урганч» йўналишида бошқариб бораётиб бошқарувни йўқотиб, йўл четига ағдарилган.\nНатижада ҳайдовчи А.О. бош қисмидан тан жароҳати олиб касалхонада вафот этган.\nҳайдовчи йўл-транспорт ҳодисаси


01:45 25 Октябр 2020\n16:49 01.10.2020 (Янгиланган 17:17 01.10.2020) Ҳавола олиш\nТоғли Қорабоғ можаросида Туркия сиёсий аралашуви, албатта, бор, — у ҳозирда салмоқли кўлам олган. Анқарага бу нимага керак бўлди, у нимага эришмоқчи?\nҚорабоғдаги уруш бизнинг Кавказ ортида ўз таъсиримизни йўқотишга олиб келиши мумкин - бу ҳақда Россияда баъзилар хавотир, бошқалари (рус империализмига қарши абадий курашчилар) умид билан тобора кўпроқ гапиришмоқда. Модомики, Россия бой берар экан, бундан Туркия ютади - шу боис, можаро томонлари бирини қатъий қўллаб-қувватлаш ва туркларни аралашиш мумкинмаслиги ҳақида огоҳлантириш лозим. Акс ҳолда ҳаммасини қўлдан бой берамиз — Арманистон ютқазиб, Россиядан хафсаласи сўнади (ва ўз нигоҳларини Ғарбга қаратади), турк кўмаги самарадорлилигига ишонч ҳосил қилган Озарбайжонда ҳам Москвага нисбатан совуққонлик пайдо бўлади.\nТуркия Жанубий Кавказда энг обрўли кучга айланади ва ўз мақсадига эришиш истагида Россияга бошқа, биринчи навбатда, Сурия ва Ливия йўналишида қасддан халал бера бошлайди. Хуллас, рус-турк урушлари даври қайталайди.\nБу концепция умуман олганда зарарли ва нотўғри — Россия ушбу мантиқсиз урушда ҳеч кимни қўллаб-қувватламайди ва минтақада ўз таъсирини йўқотмаган ҳолда тез орада унинг якун топишига эришади. Аммо мақоламизнинг тепадаги қисмида баён этилган хавотирлар турк раҳбарларининг баланд овозда айтилаётган баёнотларини фаол озиқлантирмоқда. Улар Россия раҳбариятидан фарқли ўлароқ, урушни якунлашга чорламасликлари ҳам майли, балки йўл-йўлакай Россиядан гиналаган ҳолда, Бокуни ҳар қанақасига қўллаб-қувватламоқда. Бир қарасангиз, Эрдоған айнан ҳозир Тоғли Қорабоғ можароси абадий ўз ечимини топиши, буюк державалар эса бу масалада унга маслаҳат беришлари керакмаслиги ҳақида гапираётган бўлади:\n"АҚШ, Россия ва Франция бу масалани 30 йилдирки ҳеч ҳал эта олишмаяпти. <...> "Минск учлиги" дея ном олган гуруҳ бу муаммога ечим топмади. Аниқроғи, у бу масалани ечмаслик учун қўлдан келганча ҳаракат қилди. Энди эса улар ақллилик қилишмоқда ва вақти-вақти билан таҳдид солишмоқда. Тўлов вақти келди. Озарбайжон ўз киндигини ўзи қирқиши лозим".\nБир қарасангиз Туркия ташқи ишлар вазири Мевлют Чавушоглу "Биз музокаралар столи атрофида ҳам, жанг майдонида ҳам Озарбайжон билан биргамиз. Бу сафсата эмас. Озарбайжонга қандай ёрдам керак бўлса, биз бу кўмакни кўрсатишга тайёрмиз", дейди ва шу билан бирга "бутун жаҳон ҳамжамиятига, хусусан, КХШТ (ОБСЕ)га" иккиталик стандартларга қарши норозилик билдиришини айтиб, мурожаат қилади:\n"Бугун биз биргаликда Украина ва Грузия ҳудудий яхлитлигини қўллаб-қувватламоқдамиз. Бу асосланган ва тўғри позиция. Аммо, иш Озарбайжонга бориб тақалгач, ерлари оккупация қилинган Озарбайжонни оккупант-мамлакат - Арманистон билан тарозининг битта палласига қўйишади. Бу позиция тубдан нотўғри ва адолатсиз".\nЯъни бу билан Туркия Россияга ўзининг Қримни тан олмаганини эслатмоқда. Туркия Жанубий Осетия ва Абхазия масаласида ҳам Россияни қўллаб-қувватламайди, энди эса Москванинг оловга ёғ қуйишни бас қилишга доир чақириқларини инкор этмоқда.\nНаҳотки Эрдоған Путин билан муносабатларда чизиқни кесиб, рус-турк ҳамкорлигини зарба остига қўйишга қарор қилди? Турклар 2015 йилнинг ноябрида бизнинг Су-25мизни уриб туширгач, тўққиз ойга музлатилган муносабатларни қайта тиклашга муваффақ бўлинган бўлса, янги можарога улар дош беролмасликлари мумкин.\nАммо, барча жанговар оҳангларга қарамай, Туркия Россия билан муносабатларни хатар остига қўйишни истамайди - ва арман-озарбайжон урушига аралашмайди. Суриядан олиб келиб можаро зонасига ташланган жангарилар ҳақидаги хабарлар, худди, арман Су-25нинг турк F-16си ёрдамида йўқ қилингани ҳақидаги хабарлар сингари дезинформация. Аммо, Туркиянинг сиёсий аралашуви, албатта, бор — ва у ҳозирда салмоқли кўлам олган. Анқарага бу нимага керак, у нимага эришмоқчи?\nПутин: Туркия Россиядан кечирим сўради ва энди муносабатлар тикланади\nРоссияни Жанубий Кавказдан сиқиб чиқармоқчими? Аммо бу имконсиз — Кавказ бир неча асрлар давомида Россия ва Туркия учун рақобат ва тўқнашув зонаси бўлиб келган ва бу тўқнашув якунларига кўра, у бизнинг давлатимиз таркибига киритилди.\nСССРнинг барҳам топиши Кавказ ортининг Россия таъсир зонасидан чиққанини англатмасди - ҳатто мураккаб муносабатлар, ундан сўнг Грузия билан кечган уруш (унинг қулаши оқибатида, СССР барҳам топганлиги, Грузиянинг ўзи шунга фаол интилганлиги) ҳақидаги фактни қабул қила олмаган) Москвани минтақадаги назорат пакетидан маҳрум қилмаган эди.\nҲа, Туркия аллақачон Грузиянинг ярмини сотиб олган, ҳа, Озарбайжон билан "бир халқнинг икки давлати" муносабатларда — аммо бу уч республика тарихий, иқтисодий ва инсоний жиҳатдан Россия билан чамбарчас боғланган.\nҲатто Россия Федерацияси билан дипломатик муносабатларга эга бўлмаган Грузия ҳам Россияга муҳтож: Россияда яшовчи грузинлар, шу жумладан, йирик бизнесга эгалари ҳам, келадиган рус туристлари сингари республиканинг ўзидаги Россиянинг катта хусусий бойлиги саналади. Ҳа, Грузия НАТО билан ўйинга киришишга уринмоқда — аммо географияни алдай олмайсан, Россия - давлат бўлиш режаси амалга ошмаган Грузиянинг Шимолий атлантика альянсига киришига кескин қарши.\nШу билан бирга Москвани грузин иқтисодиётининг секин-аста турклаштирилиши ишлари ҳам кўпам қизиқтирмайди.\nТуркия Кавказ ортидаги таъсирини буёғига ҳам кучайтиришда давом этиши мумкин, аммо бунда у Россия позицияларини заифлаштириш ўйини эвазига минтақадан Россияни сиқиб чиқаришга уринмаслиги лозим. Эрдоған эса охирги вақтларда айнан шунга интилмоқда. Қорабоғдаги урушни қўллаб-қувватлаш Эрдоғанга Россия Қорабоғ масаласига ечим топиш учун Туркия билан ҳамкорликда ишлашга рози бўлиши учун керак.\nСиёсатшунос Грузия ва Россия муносабатлари қачон нормаллашиши ҳақида\nУмуман олганда, Чавушоглу ҳам айнан шу ҳақда гапирган эди:\n"Президентимиздан Путинга таклифлар бўлган эди, шунингдек, Лавров билан ҳам музокаралар ўтказилганди, аммо бу можаро ҳеч ҳам ўз ечимини топмади. Сурияда биргаликда ҳаракат қилганимиздек, бу ерда ҳам бирга ишлашга уриндик, аммо бунинг иложи бўлмади. Уруш тўхтасин, деб айтишади. Тўхтасин. Ярашув эълон қилиш керак, аммо шу билан бирга Арманистон оккупация қилинган ҳудудлардан кетиши лозим. Бу ҳақда айтиляптими? Йўқ. Унда масала қандай ечим топади? <...> Мана ўттиз йилдирки бу музокаралар давом этиб келмоқда. Улар ҳеч қандай натижа келтирмаяпти. Бу масалани ҳал этиш учун улар ҳеч қандай аниқ нарса таклиф этилаётгани йўқ. Биз яхши сўзлар билан бу маълумотни шерикларимизга етказишга уриняпмиз. Аммо бу ҳақда фақатгина музокаралар столи атрофида гапириш етарли эмас. Бу худди кар одамга мурожаатдек бўлиб қолади. Шу боис, бу каби жараёнларни музокаралар столи атрофида ҳам, жанг майдонида ҳам олиб бориш муҳим. Биз шундай қиляпмиз. Биз бу ёндашувдан кўплаб маротаба наф бўлганини кузатганмиз".\nТуркия ТИВ раҳбари зиддиятларни кўрмаяпти — яъни, агар Сурияда Россия билан келиша олган эканмиз, бу ерда ҳам шундай қилиш нега мумкин бўлмасин? Мумкин эмас — негаки, Сурияда у ерда Россия пайдо бўлган вақтда тўрт йилдан буён уруш бораётган эди, Қорабоғда эса бу уруш 1994-йилда якун топган. Мумкин эмас - чунки Арманистон ва Озарбайжон Россия манфаатлари зонасига киргани каби, Сурия ҳам Туркия ҳаётий манфаатлари зонасига кирса-да, Туркия Сурияда ҳал қилувчи таъсирга эга эмас эди. У якка ўзи ҳеч қандай иш қилолмасди — фуқаролар уруши борар, "ИШИД"* жангарилари тобора кўпаяр, кўплаб ташқи ўйинчилар, жумладан, АҚШ ҳам у ерда ҳаракат қиларди. Башар Асаднинг мустаҳкамланишига олиб келган Россия билан ҳамкорлик, оқибатда Туркия учун фойдали эди, чунки унга Сурия шимолида ўз манфаатларини ҳимоялашга ёрдам берарди. Аммо Москвага Қорабоғда Анқара билан кооперация нега зарур? Россия бундан мутлақо манфаатдор бўлмаган урушни бошлаб юбориш учунми?\nМудофаа вазирлиги: Туркия Сурия шимолидаги ИД жангарилари сафини тўлдирмоқда\nҚорабоғ масаласини музокаралар столи атрофида тартибга солишга ёрдам бериш учунми? Аммо Туркиянинг воситачи ёки Озарбайжон вакили сифатида пайдо бўлиши арманларни фақатгина қўрқитиб юборади. Энг асосийси: Россияга ўз манфаатлари зонасида Туркия позицияларининг мустаҳкамланишига ёрдам бериш нега керак? Турклар ва озарбайжонлар - бу деярли бир халқ бўлгани учунми?\nАммо руслар ва украинлар ҳам бир, бироқ Туркия Ғарбнинг Украинани атлантизациялаш ставкасини қўллаб-қувватламоқда. Туркия Эрдоған даврида мустақиллик динамикасини оширгани, оқибатда Ғарбга интилиш сусайгани ва Россия билан муносабатлар кучайгани (бунда С-400 хариди рамзий воқеа бўлди) билан, Туркия ҳамон НАТО аъзосилигича қолмоқда.\nМақсади фақатгина Россияни тийиб туриш эмас, балки давлатимизни бутун собиқ иттифоқ ҳудудидан сиқиб чиқаришга қаратилган Альянс аъзоси. Туркия Кавказда НАТО аъзоси эмас, балки миллий давлат сифатида қудратли кучга эга бўлмоқчими? Бу ҳозирча шундай, ўн йилдан кейинчи, нима бўлади? Ёки - мабодо Эрдоғанни содиқ наточилар алмаштирса-чи?\nТуркия қачонки НАТОдан чиқиб, дейлик, Евроосиё иттифоқига кирганида, ўшанда у собиқ СССРнинг туркий халқлари - худди ўша Қозоғистон билан дейлик, ягона майдонда ҳозир бўлади, ўшанда Озарбайжон ҳам албатта, унга талпинади.\nҲозирча Туркия Кавказ орти сиёсатида фақатгина битта усулда иштирок этиши мумкин — Озарбайжонни Қорабоғ тугунини куч билан ечишга чақиришдан тийилиш орқали. Арманистон-Озарбайжон можароси ҳарбий ечимга эга эмас, бу ўринда Россиянинг иштироки ва таъсири урушни маъносиз қилаётганини айтмаса ҳам бўлади. Россия ва Туркия биргаликда жуда кўп нарсаларга эришди — ва ўз ҳаракатларини жаҳон майдонида мувофиқлаштиришда давом этса, янада кўпроқ ишларни амалга оширишлари мумкин.\nТуркия 10 кун ичида С-400 зенит-ракета тизимини олади - Эрдўғон\nЎта мураккаб, шу ондаёқ ечимни талаб этмайдиган (ва ечими бўлмаган) қорабоғ тугуни туфайли бутун бошли Россия-Туркия муносабатларини зарба остига қўйиш ўта телбалик бўлар эди ва ишонч билан айтиш мумкинки, Ражаб Эрдоған бундай ишга аниқ қодир эмас.\nКескин сўзлар, аммо стратегик қараш (биринчи навбатда Туркия миллий манфаатлари), оқилона ҳаракатлар ва Владимир Путин билан келиша олиш қобилияти - Россия-Туркия ҳамкорлигининг мисли кўрилмаган юксалиш даврига айланган 17 йиллик муносабатларини худди мана шу хусусият ажратиб турарди. Бу муносабатлар Кавказ учун рус-турк урушлари натижаларини кавказ ортига қайтаришга уринишгамас, балки келажакка йўналтирилган эди.\n*Россияда таъқиқланган террористик ташкилот.


ЕИ Россияга нисбатан янги санкцияларни маъқуллади\n12 апрел 2021, Тошкент вақти: 03:25\nЕвропа Кенгаши раҳбари Херман Ван Ромпей.\nЕвропа Иттифоқи Украина шарқида юзага келган вазият ортидан Россияга нисбатан жорий этилган янги санкцияларни расман маъқуллади ва бу санкциялар яқин кунларда тадбиқ этилади. Бу ҳақда душанба куни кечқурун Европа Кенгаши раҳбари Херман Ван Ромпей маълум қилди.\nЕвропа дипломатларининг билдиришларича, янги санкцияларда Европа Иттифоқи давлатлари томонидан Россиянинг йирик энергоширкатлари, жумладан, "Роснефть", "Транснефть" ва "Газпром нефть"ни молиялаштириш тақиқланган.\nАввалроқ Россия Ташқи ишлар вазирлиги санкциялар жорий қилинадиган тақдирда “аксилчора” кўришини билдирган эди.\nАҚШ ва ЕИнинг аввалги санкцияларига жавобан Москва ғарб давлатларидан маҳсулотлар импортини тақиқлаб қўйди, лекин бу Россиянинг ўзида нарх-навонинг ошишига сабаб бўлди.


Пахта саноати "мафия"си илдизига болта урилди! Фермерларнинг 4 млрд.лик ҳақи ундирилади, улар ҳуқуқи давлат кафолатида!\n19 Àïðåëü 2017 09:11 2364\nНаманган вилоят адлия бошқармаси томонидан хўжалик юритувчи субъектлар энг аввало, уларнинг мансабдор шахсларини шартнома интизомини бузганлиги учун жавобгарликка тортиш бўйича белгиланган чора-тадбирларни қўлламоқда. Хўжалик юритувчи субъектлар раҳбарларининг шартнома интизомига риоя қилиши бўйича масъулияти оширилаяпти. Қишлоқ хўжалигида шартномалар тузиш ва бажаришда хўжалик юритувчи субъектларнинг қонунчиликда риоя қилиши устидан назорат олиб бориш юзасидан муайян ишлар амалга оширилмоқда.\nХусусан, ўрганиш ва олиб борилган мониторинглар жараёнида тайёрлов корхоналари томонидан контрактация шартнома шартлари лозим даражада бажарилмай келаётганлиги аниқланди.\nАдлия бошқармаси томонидан фермер хўжаликларининг ҳуқуқ ва манфаатларини суд орқали ҳимоя қилишга алоҳида эътибор қаратиляпти.\n2016 йил давомида судларга 414 та фермер хўжалигининг манфаатини кўзлаб жами 4 млрд 606 млн сўмлик даъво аризалари киритилди.\nМасалан, "Тўрақўрғон пахта тозалаш" АЖга нисбатан 65 та фермер хўжалиги манфаати бўйича 1 миллиард 126 миллион 82 минг сўмлик, "Норин пахта тозалаш" АЖга нисбатан 21 та фермер хўжалиги манфаати бўйича 221 миллион 471 минг сўмлик даъво аризаси киритдик.\nУшбу даъво аризалар судлар томонидан кўриб чиқилиб, фермер хўжаликлари фойдасига тўланмаган пахта хом ашёси қийматини ундириш бўйича ҳал қилув қарорлари қабул қилинди.\nЖумладан, суднинг ҳал қилув қарори билан Норин туманида "Шермамат Ҳусниддин" фермер хўжалигига 15 миллион 895 минг сўм, "Алижон ота муруввати" фермер хўжалигига 17 миллион 628 минг сўм "Норин пахта тозалаш" АЖдан ундириш белгиланди.\n"Норин пахта тозалаш" АЖ мансабдор шахслари томонидан шартнома шартлари бажарилмаслиги оқибатида жамиятга зарар етказилганлиги учун бош ҳисобчиси моддий жавобгарликка тортилган, ундан моддий зарар ундириш бўйича ажрим чиқарилди.\nХулоса ўрнида айтиш лозимки, фермер хўжаликларининг ҳуқуқ ва қонуний манфаатларини ҳимоя қилиш адлия органларининг доимий диққат марказида.\nСпорт 25.02.2020 35\nЖамият 25.02.2020 36\nЖамият 25.02.2020 158\nДунё 25.02.2020 219\nЖамият 25.02.2020 196\nДунё 25.02.2020 45\nЖамият 25.02.2020 56\nБизнес 25.02.2020 131\nНаманган вилояти маданий мероси 01.11.2018 27188


АЙТМАТОВНИНГ АЙТИЛМАГАН ДАРДЛАРИ | Маърифат саодати\nАЙТМАТОВНИНГ АЙТИЛМАГАН ДАРДЛАРИ\nРус ва қирғиз тилларида ижод қилган, дунёга машҳур қирғиз ёзувчиси, Қирғизистон қаҳрамони, кўплаб халқаро мукофотлар лауреати Чингиз АЙТМАТОВ XXI аср бошларида дунёда китоблари энг кўп нашр этилган ва энг кўп ўқиладиган ёзувчилар қаторида биринчи ўринни олган эди. Айтматов асарларининг деярли ҳаммаси ўзбек тилига таржима қилинган, тўқсон фоизи асосида кинокартиналар тасвирга олинган, уларни Қирғизистон, Қозоғистон, Туркманистон, Россия, Туркиянинг атоқли режиссёрлари экранлаштирганлар.\nАдиб турли вақтларда Бельгия, Люксембург, Нидерландияда эчи бўлиб ишлаган, “Иностранная литература” журналининг бош муҳаррири, Олий Кенгаш ноиби бўлган, Осиё ва Африка мамлакатлари билан ҳамкорлик қўмитасида раҳбарлик қилган, “Иссиқкўл форуми” халқаро зиёлилар ҳаракатини ташкил қилган етук арбоб ҳам эди.\nБугун биз Чингиз Айтматовнинг эришган ютуқлари ёки асарлари ҳақида эмас, унинг тилларда достон бўлган оташин муҳаббати ҳақида ҳикоя қиламиз.\n1953 йилда Бишкекдаги Қишлоқ хўжалик олийгоҳини тугатган Чингиз Айтматов республика матбуотида босилган ҳикоялари билан эл назарига тушиб улгурган эди. 1957 йилда машҳур қирғиз ёзувчиси, “Абай” эпопеясининг муаллифи Мухтор Авезов Парижга сафари чоғида француз ёзувчиси Луи Арагон билан адабиёт ва ёшлар мавзусида узоқ суҳбат қураркан, гап орасида қирғиз ёзувчиси Чингиз Айтматовнинг жаҳон адабиёти аспектида ҳам янгилик бўла оладиган қиссалари, жумладан, “Жамила” қиссаси ҳақида тўлқинланиб гапиради. Арагон Авезовдан шу қиссани беришни сўрайди. Қарабсизки, шу йилнинг ўзида “Жамила” қиссаси Луи Арагоннинг таржимаси ва сўзбошиси билан француз тилида босилиб турибди-да. Арагон ўз сўзбошисида “Жамила”ни “Дунёда муҳаббат тўғрисида яратилган энг гўзал қисса” деб баҳолаган эди. Шундан кейин бу қисса бошқа тилларга ҳам таржима қилина бошланди ва адибга оламшумул шуҳрат келтирди. (“Жамила” қиссаси ҳозирги кунда ҳам дунёнинг ҳамма тилларига ўгирилган, энг оммавий асардир. У биргина немис тилининг ўзида 37 марта қайта нашр этилди).\nЧингиз Айтматов дунёга танилиб улгурган ўша йилларда эндигина ўттиздан ошган навқирон йигит эди. Айни ўша даврда у қирғизистонлик опера ва балет театри раққосаси Бибисора Бейшеналиевани кўриб, ҳамсуҳбат бўлди-ю, муҳаббат дардига мубтало бўлди.\nБибисора Бейшеналиева ҳали тириклик чоғидаёқ қирғиз рақс санъатининг афсонаси бўлиб улгурган машҳур балет устаси эди. Халқ уни инсонийлиги, истеъдоди ва гўзаллиги учун яхши кўрарди. Кинорежиссёр Геннадий Базаровнинг хотирлашича, Бибисора иштирокидаги спектакллар театр санъати мухлислари учун нақ байрамнинг ўзи эди, зал лим-лим тўла бўларди. Мухлислар спектаклдан сўнг унга миннатдорчилик билдириш учун парда ортига югуриб киришар, унинг иштирокидаги спектакллар ҳафтанинг қайси кунлари қўйилишини ёд билишар, ишга келаётганда театр қаршисидаги хиёбонда кутиб туришарди. Йўлкаларда юзлаб одамлар тўпланишар, Бибисора билан юзма-юз келиб, саломлаша олганлар ўзларини бахтли санашарди. Ана шу куйдирмажон Бибисора 18 ёшида Аҳмад Омонбоев деган композиторга турмушга чиққан бўлиб, бир ўғилнинг онаси эди. Бироқ уларнинг оилавий турмуши кўпга чўзилмаган. Композитор қандай шуҳрат соҳибасига уйланаётганини олдиндан билган бўлса ҳам, кетидан ўнлаб ошиқлар эргашиб юрадиган аёл билан яшаш машаққатига чидолмаган кўринади.\nОШИҚ АДИБ ВА ЎЗИНИ ЎЙЛАМАГАН МАЪШУҚА\n1959 йили Чингиз Айтматов Болтиқ денгизи флотида хизмат қилаётган оилаларнинг болаларига оталиқ ёрдами кўрсатиш учун ташкиллаштирилган делегация таркибида Ленинградга боради. Адиб ўша пайтда “Ленфильм” студиясида суратга олинаётган “Чўлпон – тонг юлдузи” балет-фильмида бош партияни ижро этишга борган Бибисора билан илк бор учрашиб қолади. Бу пайтда гўзал балерина 33 ёшда бўлиб (у Айтматовдан икки ёшга катта эди), иттифоқ миқёсидаги “Халқ артисти” унвонига сазовор бўлиб улгурган эди. (Кейинчалик “Чўлпон – тонг юлдузи” балет-фильми жаҳоннинг 40 мамлакатида намойиш этилади).\n“- Икки-учта денгизчи ҳамроҳлигида катерда “Аврора” крейсерига сузиб борган чоғимизда бизнинг делегация палубада турган эди, — дея хотирлайди Чингиз Айтматов . – Улар орасида оқ-сариқдан келган, кўзлари кулиб турган Бибисора ҳам бор эди. Унинг келишган сумбатини, қоп-қора сочларини денгиздан эсаётган майин шамол силаб-сийпаларди. У кулимсираб, бизга қўл силкитиб қўйди. Илгари бир-биримиз ҳақимизда кўп эшитган бўлсак-да, шахсан таниш эмасдик. Жуда оз муддат ичида Бибисора билан яқин бўлиб қолдик, бир-биримизга ажиб меҳр қўйдик… Буни сўз билан ифодалаб бўлмайди… Бизнинг нозик туйғуларимиз бирдан ўт олиб, гулханга айланиб кетди… Биз аввалроқ учрашмаганимизга ҳайрон эдик… Ленинграднинг оппоқ тунлари қўйнида Нева соҳилларида чарчоқ нималигини билмасдан узоқ-узоқ сайр қилардик, бир-биримизга айтадиган гапларимиз сира тугамасди. Шу пайтгача яшаб ўтган умрим иккинчи даражали бўлиб қолди. Оламда фақат мен билан Бибисора бор эди. Мен ва у…” (Чингиз Айтматов, Мухтор Шоҳонов. “Чўққида қолган овчининг оҳ-зори”).\nЎрни келганда айтиб ўтиш керак, Чингиз Айтматов 1950 йилда – ҳали талабалик пайтидаёқ Тиббиёт олийгоҳининг ўзи тенги талабаси Керез Шамсибоевага уйланган ва уларнинг Санжар ва Асқар исмли ўғиллари бор эди.\nКелинг, муҳаббат қиссасининг давомини эшитмоқ учун яна Айтматовнинг ўзига сўз берайлик:\n“- Бир неча кун кўз очиб юмгунча ўтиб кетди. Делегациямиз Қирғизистонга учиб кетди. Менинг эса юрагимнинг ярмини Нева соҳилларида ташлаб кетишга кучим етмади, бунга хоҳишим ҳам бўлмади. Икки ўт орасида қолдим. Ниҳоят, “Москвада ишим бор эди”, деб баҳона қилдим-у, Ленинграддан кетмадим. Икки-уч кундан сўнг Москвага йўл олдим. Ортимдан Бибисора ҳам етиб келди. Биз “Москва” меҳмонхонасида бир кечаю бир кундузни бирга ўтказдик, холос. Лекин бу руҳий яқинликнинг унутилмас дамлари бўлди. Биз қайта-қайта хайрлашардик, бироқ асло бир-биримиздан ажралгимиз келмасди… Ўша кундан эътиборан то Бибисоранинг сўнгги кунларига қадар – ўн тўрт йил мобайнида юрагимда аланга олган ёлқин бир дам ҳам сўнмади…”.\nБу қиссани эшитган ҳар қандай одам “Нима учун севишганлар оила қуришмади?” деган саволни бериши тайин. Айтматовнинг айтишича, гап шу мавзуга тақалиши биланоқ, Бибисора дарҳол гапни бошқа томонга буриб юбораркан, ҳозирча шошилмасликни маслаҳат бераркан. Чингиз Айтматовнинг биринчи хотини Керез Шамсибоева (Қирғизистон Республикасида хизмат кўрсатган врач) адибнинг ўша кунлардаги ҳолати ҳақида шундай дейди:\n“- Билсам, Чингиз Бибисорага уйланмаса, бўлмас экан. Уйланақол, дедим. Аммо улар турмуш қуришмади. Бибисора бунга йўл қўймади, шекилли… Бибисора табиатнинг элга берган мўъжизаси, ундай сулув қирғиз халқида тағин қачон туғиларкин?..” .\nЧингиз билан Бибисора Москвага қайтиб, Дзержинский бульваридаги уйнинг бир-бирига қўшни икки подъездидан иккита янги квартира сотиб олишади, лекин бирга яшашмайди.\nАйтматовнинг Шоҳоновга иқрорларида шундай ёзилади:\n“- Мен суйган ёри билан оила қуришни истамайдиган аёл ҳам бўладими, дея ҳайрон бўлардим. Кейинчалик билсам, Бибисора мени партиядош “ўртоқлар”им билан адабиётчи ҳамкасбларимнинг шафқатсиз зарбаларидан асраб қолишни истаган, ўзини ўйламаган экан…”.\nДарҳақиқат, у йилларда бола-чақали кишининг оиласи билан ажрашиб, бошқа аёлга уйланиши кечирилмас катта айб ҳисобланар ва жазоланарди. Агар Айтматов ҳам Бибисорага уйлангудек бўлса, фақат партиядан эмас, Ёзувчилар уюшмасидан ҳам четлатилган, асарларини чоп этиш тақиқланган бўларди ва Бибисора буни жуда яхши билган. Бошқачароқ айтганда, Бибисора Айтматовнинг юлдузи ёрқинроқ порлаши учун ўзининг аёллик бахтини қурбон қилганди, суюкли ёрининг фойдасини кўзлаб, ундан юз ўгирган эди.\nАйтматовни “Ўй-хаёллари, руҳияти, феъл-атвори, табиати жиҳатдан ўзингга яқин инсонни топишдан аълороқ бахт йўқ экан”, деган хаёл умр бўйи тарк этмади. Бибисоранинг “Шундай кунлар бўладики, уни бутун бошли бир асрга ҳам алмаштирмайсан. Сиз билан кечирган кунларим мен учун ана шундай кунлардир”, деган сўзлари қулоқлари остида жаранглайверарди. Москванинг айрим уйлари, чорраҳалари, истироҳат боғлари ёнидан ўтаётиб, Бибисоранинг нимадандир хурсанд ёки хафа бўлганларини эсларди. Театрга кирса, саҳнада Бибисора оққушдай учиб юрган бўларди.\n— Қайсидир бир гастролдан у бетоб бўлиб қайтди, — дейди Айтматов Мухтор Шоҳоновга ҳасрат қилиб. – Ташхис – кўкракдаги ёмон шиш. Уни Москвадаги Кунцево касалхонасига ётқизишди. Аммо Бибисора кундан-кунга сўлиб бораверди… Кейин уни Қирғизистонга олиб кетишди…\nАйтматов Бибисора ётган касалхона атрофида тин олмай айланиб юрар, уни кўргани палатага кирганида эса, Бибисора адибнинг кўнглини кўтариш учун майингина кулиб қўяркан.\n1973 йилнинг 11 май куни Бибисора Бейшеналиева 47 ёшида вафот этди.\nОпера ва балет театрида видолашув маросими ўтаркан, Чингиз Айтматов атрофдаги катта-кичик одамларнинг ҳеч бири билан иши бўлмай, ўкириб-ўкириб йиғлади. Иттифоқ раҳбарларидан бирининг “Анавини тинчитинглар” дея зардаланганига ҳам парво қилмади. Ўшанда таниқли қирғиз шоири Суюнбой Эралиев:\n— Чингиз ёзувчи сифатида буюк бўлгани каби эркак сифатида ҳам буюк, — деган экан. Айтматовнинг ўзи эса:\n— Бибисорани йўқотиб, мен тақдиримдан айрилганимни одамлар қаёқдан билишарди! — дея армон қилган…\nОрадан кўп ўтмай, Чингиз Айтматовни Италияга таклиф қиладилар. Теплоходда Сицилияга кетаркан, қаёқдандир Бибисора икковлари эшитишни ёқтирадиган мусиқа садоси таралади. Одамлар палубада рақс туша бошлайдилар. Айматов эса бир четдаги тўсиққа суянганча юм-юм йиғлаб кетади…\n1994 йилда Қирғизистонда Бибисора Бейшеналиеванинг тасвири туширилган қоғоз пуллар чиқарилди ва муомалага киритилди. Бишкекдаги бир кўчага ва Қирғиз давлат санъат институтига Бибисора Бейшеналиева номи берилди.\nДраматург Жаниш Қулмамбетов Чингиз ва Бибисоранинг муҳаббат қиссасини акс эттирган драма яратди ва бу пьеса асосида бадиий фильм ҳам суратга олинди.\nЧингиз Айтматов 2008 йилнинг 10 июнида Германиянинг Нюрнберг шаҳридаги клиникада вафот этди ва Бишкекдаги “Ота-Бейит” тарихий-мемориал мажмуасига дафн этилди.\n…Бишкек марказида Турсунбой Содиқовнинг “Эл қути” монументал ҳайкали бўлиб, бу ёдгорликнинг бир тарафида чуқур ўйга толган Чингиз Айтматов, бошқа тарафида эса парвоз этаётган оққушдай Бибисора Бейшеналиева тасвирланган.\n2018 йил 25 июн сонидан олинди\nTagged Аврора, Бибисора Бейшеналиева, Бишкек, Ленфильм, Ота-Бейит, Чингиз Айтматов, Қирғизтон\n← АЙИҚ САНДИҚЛАРИ\nАҚЛ ЗАИФЛИГИ ҚАНДАЙ АНИҚЛАНАДИ? →


Эркинжон Турдимов биринчилар қаторида овоз берди - zarnews.uz\nЎзбекистон Республикаси Президенти сайловини ўтказувчи 7-Самарқанд сайлов округи ҳудуди, яъни Самарқанд вилоятидаги 1111 та сайлов участкаларининг барчасида бугун эрталаб соат 8.00 да овоз бериш жараёнлари бошланди.\nСайловчиларнинг электрон рўйхати асосидаги охирги маълумотларга кўра, округ бўйича сайловчиларнинг умумий сони 2 миллион 194 минг 392 нафарни, жумладан, биринчи марта сайловда қатнашувчи ёшлар 151 минг 676 нафарни ташкил этмоқда.\nСамарқанд шаҳридаги 144-сайлов участкасида ҳам овоз бериш жараёнлари аҳолининг фаол иштирокида бошланди.\nСамарқанд вилояти ҳокими Э.Турдимов вилоятнинг иккинчи ва тўртинчи сектор раҳбарлари билан бирга мазкур участкага бориб, биринчилар қаторида овоз берди.\n- Президент сайлови Ватанимиз тараққиёти, халқимиз фаровонлигини белгилаб берадиган сиёсий тадбир, – деди Э.Турдимов. – Шу жиҳатдан бу сайловда иштирок этиш барчамизнинг конституцион ҳуқуқимиз, халқимиз, оиламиз олдидаги бурчимиздир.


Ғамҳўр буржлар - 5 та енг етиборли ва ғамҳўр буржи вакиллари ҳақида - Tush tabiri mukamal sayt\nҒамҳўр буржлар – 5 та енг етиборли ва ғамҳўр буржи вакиллари ҳақида\nҚисқичбақа буржидагилар бошқа одамларни ҳаётига қизиқишади. Улар фақатгина сўзларда емас, балки ҳар қандай шароитда ўзларини яқинларига мехр қўйишади. Агар бирор бир инсон ҳафа болса-ю, лекин рухини тўкишга тайёр бўлмаса, қисқичбақа буржидагилар уларни қандай гапириши ва кандай ёрдам беришни билади. Қисқичбақа – яхши маслаҳат берувчи ва фойдали маслаҳат берадиган <маънавий> терапетдир.\nТарози буржидагилар жудаям сахий ва уларнинг оладиган нарсаларига қараганда берадиганлари жудаям кўп. Агар дўстларини мошинаси бузулиб қолса, Тарози уни ҳатто ойламай бериб юборади. Агар бирор киши молиявий қийинчиликларга дуч келса, Тарози уни пул билан таъминлайди. Улар ҳар доим садақага садақа беришга тайёр ва хар қанақа ихтиёрий фаолятда иштрок етишга тайёр.\n2. Ўқотар буржи\nЎқотар буржидагилар аниқ билишади, нмани ва қачон айтишни, одамни қувонтириш ва унинг кайфиятини куни бойи котаришни билади. Улар бошқаларнинг муваффақиятларида чин юракдан қувонадилар ва мақтов ва илтифот билан сахийдирлар. Ўқотарлар жуда хушмуомалалик ва ёқимли сўзларни гапиришга қодир, шунинг учун улар ёлғон сўзламайдилар.Бу белги ҳатто текисроқ деб ҳам аташ мумкин, лекин у жуда моҳирона ишлайди.\n4.Тоғ ечкиси буржи\nБази тоғ ечкиси бурждагилар жудаям жиддий ва мазмунли болиб туйилади, лекин улар аслида буржнинг енг ширин табелаларидан бирирдир.Тоғ ечкиси буржидагилар ҳар доим кимгадур ёрдам беришга ёки қийин ишларни бажаришга биринчи бўлиб ёрдам беришади.Улар жудаям мулойим сабртоқатли ва мехрибон. Бу бурждагилар одамларга босим ўтқазмайди ва уларни ўз манфаатлари учун ишлатмайди, аксинча, бунинг ўрнига ҳеч нарса сўрамай туриб, уларни қўллаб-қувватлашга ҳаракат қиладилар.\nБалиқ буржидагилар жудаям ғамхўр ва сезгирдирлар. Улар бошқа кишиларни фикирларини оқий оладилар ва кучли интуитивлиги туфайли истакларини қандай билишларини билишади.Улар инсонларга нма кераглиги билишади. Бу бурждагилар, сахийлик билан кечиришга ва қариндошларига умуман лойиқ бўлмаса ҳам, иккинчи имконият беришга қодир. Балиқлар мослашувчан ва ҳар қандай муносабатларга тез мослашади, бошқаларга керак бўлишга ҳаракат қилишади.\nБУРЖЛАР 5 ТА ЕНГ ДОНИШМАНД АЙОЛЛАР БУРЖИ ҲАҚИДА\nМанипуляция буржлар – 5 та енг ёмон манипулятор буржи остидагилар\nHomilador ayol Homilador ayol moddiy farovonlikni mustahkamlanishigaga va’da beradi. Siz ishchan va tejamkorlikni namoyon etasiz, buning...\nYangi yil Musulmon davlatlarda va boshqa davlatlarda qanday nishonlanadi (Visited 342 times, 1...\nKitob o’qish ko’zga zararmi? yotib telefon ko’rish ko’rlikka olib keladimi? (Visited 389 times, 1 visits...


Жамила Ғофурова ва Ойдин Юсупованинг интернет нашри учун хорижий хонандалар Шакира ва Бейонсенинг рақсига қилган тақлидлари қаттиқ танқид остига олинди. Газета ва интернет нашрларда кенг муҳокама қилинган бу рақс куни кеча давлат каналида ҳам зиёлилар томонидан танқид қилинди, деб ёзмоқда "Diydoraziz.uz" сайти. Ушбу танқидлар ёмғирига актрисанинг ҳам ўз жавоблари бор деган мақсадда унга юзландик. Жамила Ғофурова эса бизга шундай фикр билдирди.\n“Биласизми, бу аввало ТВда кўрсатиш учун мўлжалланган клип эмас. Бу “”… ” келин кўйлаклари салонинг оқшом кўйлакларини реклама қилиш учун ишланган ролик холос. Сайт муаллифлари мендан Шакира образини яратиб беришни сўрашди. Мен эса актриса сифатида Шакиранинг рақсини ижро этганман. Шундоқ ҳам айнан Шакирадек рақсга тушмаганман, у каби рақсга тушишни биламан лекин, меъёрни билган холда ўйнадим. Либослар рекламаси бўлгани учун кўйлак орқаси турли кўринишларда номоён қилинган. У ерда мени кўкрак қисмим, оёқларим очиқ эмас. Ваҳоланки шундай очиқ либосларда катта саҳналарга ётиб олиб чиқиб куйлаётган хонандаларимиз ҳам бор. Нега улар гапирилмайди, бизнинг кичкина ролигимиз шундай катта муҳокамаларга сабаб бўлди. Бу ўта кулгили, шундай жиддий кўрсатувга бошқа мавзу топилмадими? Актриса рақс тушишни, куйлашни ҳам эплаши керак. Мен ўзимдан сўралган нарсани ўйнаб беришга харакат қилганман холос. Бу роликни ўзи нима ва қаерда намойиш қилиш учун мўлжалланганлигини тушунмасдан туриб тахлил қилишларининг ўзи кулгили. Хафа бўлишмасин-ку лекин, ТВда чиқарканман деб оғиз кўпиртириб танқид қилганлари менга рости кулгили туйилди. Бу кичкинагина ролик бу даражада оммалашиб, бунчалар қораланишини кутмаган эдим. Тез орада янги клипда рақсга тушаман. Ана унда ҳақиқий рақсимни кўришингиз мумкин.”\n19:49 Жамила Ғофурова: “Кимгадир илиқлик сезсам, туйғуларимни ошкор этишдан уялмайман”


Соҳибкорларнинг декабрь ойидаги юмушлари - Ўзбекистон Республикаси Қишлоқ хўжалиги вазирлиги\nСоҳибкорларнинг декабрь ойидаги юмушлари\n2 Декабр 2013 00:00\nМамлакатимиз боғ-токзорларидан йилдан-йилга мўл ва сифатли ҳосил олишга эришилмоқда. Айниқса, кейинги 2 йилда боғлардан юқори ҳосил олишга эришилди. Янги боғлар яратилиши билан бирга янги ҳамда истиқболли интенсив боғлар майдонлари ҳам кўпайиб бормоқда.\nЖорий йилда республикамиз об-ҳавоси боғбон ва соҳибкорлар учун жуда қулай келди. Куз фасли ўзига хос бўлиб, октябрь ва ноябрь ойларида об-ҳаво қуруқ, ёғингарчилик кам бўлди. Эндиги навбат, боғларимиздан келаси йили мўл ва сифатли ҳосил олишга қаратилиши керак. Боғларда ҳайдашдан олдин 10-15 тонна маҳаллий ўғит ҳамда соф ҳолда 90 кг фосфор, 50-60 кг калий минерал ўғитлари солиниб, қатор оралари 25-30 см чуқурликда ҳайдалади.\nҲайдалмай қолган ҳар бир дарахт атрофи 25-30 см чуқурликда ағдарилиб чопилади. Касалланган, синган шохлар, қуриб қолган дарахтлар қирқилиб, боғдан ташқарига чиқариб ташланади. Ҳаво очиқ ва илиқ кунларида боғларни зараркунанда ва касалликлар захираларига қарши ювиш даражасида пуркаш тавсия этилади.\nБоғларда кейинги йиллари монилиоз, клястероспориоз, парша, дарахт таналарини шикастлайдиган бактериал рак касалликлари кенг тарқала бошланди. Уларга қарши кураш чораларини кўришга жиддий эътибор қаратилиши зарур. Бунинг учун бордо суюқлигининг 3-4% суспензияси билан дарахтларни жиққа ҳўл бўлиши даражасида пуркалади. Бордо суюқлигининг ўрнига мис купоросини 1 фоизли ёки темир купоросини 3 фоизли қилиб сепса ҳам бўлади.\nОб-ҳаво иссиқ кунлари жанубий минтақаларимизда катта ёшдаги мевали дарахтларга шакл бериб, буташ, сийраклаштириш ишларини бошлаш мумкин. Биринчи галда, катта ёшдаги олма, нок ва бошқа уруғли мева дарахтлар буталади. Боғлар мавсумда етарлича суғорилмаган бўлса, тупроқда намликни сақлаш учун декабрь ойида боғ-токзорларга яхоб суви берилади. Бунда ҳар бир гектарга 1500-2000 куб. метр сув сарфланиб, 4-5 кун давомида суғорилади. Шўрланган ерлар атрофидаги коллектор ва зовурлар тозаланади. Янги боғ ва токзорлар барпо этиш мақсадида, ажратилган ерларга 30-40 тонна маҳаллий ўғит ҳамда 300-400 кг фосфор ва калийли ўғитлар солиб, майдон 35-40 см чуқурликда ҳайдаб қўйилади.\nТокзорларда ноябрь ойида асосий ишлардан токларни кесиш, қўндоқлаш, дорилаш ва кўмиш ишлари тугалланмаган бўлса, тезлик билан тугаллаш керак. Кейинги йиллари республикамизда об-ҳавонинг қиш фаслида совуқ келиши, эрта баҳорда қисқа муддатли совуқларнинг қайтарилиши боис кўмилмай қолган токзорларда ток новдаларига совуқ салбий таъсир этмоқда. Натижада ҳосилнинг бир қисми нобуд бўлмоқда. Шунинг учун албатта токларни кўмиш зарур.\nЖанубий минтақаларда қайсики, токлар кўмилмайдиган ҳудудларда қишнинг илиқ кунларида токзорларда токларни кесиш ва шакл бериш ишларини олиб бориш керак. Токзорлар қатор ораларига 10-15 тонна маҳаллий гўнг солиниб, 25-30 см чуқурликда ҳайдалади. Декабрь ойининг ўрталарида токзорларга 1500-2000 куб. метр ҳисобида яхоб суви берилади. Кўмилмай қолган токзорларда кўмишдан олдин оидиум (кул), антракноз ва рак касалликлари юқумига қарши 3 фоизли Бордо суюқлиги ёки 5 о ли оҳак-олтингугурт қайнатмаси (ИСО) билан ёки мис купоросининг 1 фоизли ёки темир купоросининг 3 фоизли эритмаси билан жиққа ҳўллаб пуркаш зарур.\nУруғли интенсив боғлар асосан пакана ва паст бўйли пайвандтагларда ўстирилган кўчатлар билан барпо этилмоқда. Уларнинг илдиз тизимини асосий сўрувчи қисми (70-80%) пакана пайвандтагда 0-60 см ва паст бўйли пайвандтагда 0-80-100 см. гача чуқурликда жойлашади. Бундай боғлар учун сув таъминоти кафолатланган бўлиб, тупроқ унумдорлиги юқори бўлиши лозим. Ҳозирги вақтда интенсив боғлар кўпроқ тоғ ва тоғ олди ҳудудларида ташкил этилмоқда.\nШуни ҳисобга олиб, барча ноқулай майдонларда ўсиб-ривожланадиган ва шу билан бир вақтда пакана пайвандтагда ўсувчи дарахтлардан бўйи билан фарқ қилмайдиган, кучли пайвандтагга пакана бўйли пайвандтагдан бўғиз қўйиш йўли билан кўчат етиштириш йўлга қўйилмоқда. Бунда кўчатларнинг илдиз қисми кучли ўсувчи бўлиб, тупроқ устки қисми паст бўйли бўлиб ўсади. Бундай кўчатлар билан республикамизни ҳамма ҳудудларидаги ноқулай майдонларда (тоғ ва тоғ олди ҳудудларида, қир-адирларда, шўрланган майдонларда, тупроқ қатлами юпқа бўлган шағалли ерларда) интенсив усулда боғ яратиш мумкин.\nБуларни яна бир афзаллиги шундаки, уларга симбағаз ўрнатиш зарур эмас. Тупроқ унумдорлиги ва минерал ўғитларнинг самарадорлигини ошириш мақсадида, ўғитлашни янги самарали усулини қўллаш бўйича иш олиб бориш зарур. Бунда кузги ҳайдовдан олдин фосфор ва калийли ўғитларга аммоний турдаги азот ўғити қўшиб берилганда, ҳосилдорлик 30-40 % ошиши билан бир вақтда меванинг сифати ҳам анча яхшиланади.\nТупроқ унумдорлигини ошириб, уни соғломлаштириш мақсадида, Байкал ЭМ-1 препаратини қўллаш яхши натижа беради. Уни ҳар бир гектар майдонга 8-10 л ҳисобидан берилганда, ўсимликни ривожида сезиларли ижобий ўзгаришлар кузатилади. Бу препаратни дарахт танасига ҳар гектарига 3,5-4 л. дан вегетация даврида берилганда, кўпгина замбуруғ ва ҳашаротлардан ҳоли қилинади. Шу билан бир вақтда дарахтнинг ўсишига ижобий таъсир кўрсатади.\nАҳолини кеч куз ва қиш ойларида мева-узум маҳсулоти билан таъминлаш мақсадида, узоқ муддатга сақлашга қўйилган мева ва узумлар омборхоналарда ҳар куни кўздан кечирилиб борилади. Ҳарорат нисбий намлик назорат остида бўлади (ҳаво ҳарорати 0-5 оС, нисбий намлик 85-90% бўлиши керак). Кўпчилик фермер ва деҳқон хўжаликлари мева-узумнинг кечки навларининг бир қисмини сақлашга қўйишади. Агар ҳаво намлиги пасайиб кетса, хоналарга сув сепилади, кечаси деразалар очилиб, пасайтиришга ҳаракат қилинади.\nЭнг асосийси омборхоналарга ҳар ҳафта олтингугурт ёқиб тутатиб (дудлаб) турилади. Қоқи ва майиз сақланаётган хоналар албатта юқорида тавсия этилгандек ҳар 6-7 кунда олтингугурт билан дудлаб турилади. Шунда маҳсулот узоқ муддат тоза сақланади.


АҚШ паралимпиячилари медаллар жамғаришда етакчиликни давом эттирмоқда\n14 март, 2018, 21:32\nХабарингиз бор, айни кунларда Жанубий Кореянинг Пхёнчхан шаҳрида навбатдаги Паралимпия ўйинлари давом этмоқда. Бугун мусобақанинг бешинчи кун баҳслари ўз якунига етди.\nАйни пайтгача кечган беллашувлар якунига кўра, АҚШ Паралимпия терма жамоаси медаллар жамғариш бўйича яққол пешқадамлик қилмоқда. Иккинчи ўринда россиялик паралимпиячилардан иборат жамоа бораётган бўлса, Словакия термаси кучли учликни банд қилган. Батафсил:\nМусобақада иштирок этаётган юртдошимиз Ёқутхон Холбекова бугун заиф кўрувчилар тоифасида 1,5 километрга спринт баҳсида қатнашиб, финал йўлланмасига эга чиқа олмади. Энди вакиламиз 17 март куни 7,5 км. масофада кечадиган баҳсда ўз омадини синаб кўради.


Asosiy > «Ёш китобхон» лойиҳасининг 2019 йил мавсумига аризалар қабули бошланди\n«Ёш китобхон» лойиҳасининг 2019 йил мавсумига аризалар қабули бошланди. Танлов буюк аллома, адиб ва мутафаккирларимизнинг бой маънавий меросини чуқур ўрганиш ва тарғиб этиш, ёшлар ўртасида китобхонлик маданиятини кенг оммалаштириш мақсадида ташкил этилмоқда.\nТанловга мамлакатда истиқомат қилаётган миллати ва тилидан қатъий назар 10 ёшдан 30 ёшгача бўлган барча ёшлар иштирок этиши мумкин.\nТанловда иштирок этишни хоҳловчи ёшлар жорий йилнинг 1 апрелидан 15 майига қадар Ўзбекистон ёшлар иттифоқининг таълим муассасаларидаги бошланғич ташкилотлари ёки маҳаллий Кенгашларига ариза билан мурожаат қилиб, ўзи ҳақидаги тегишли маълумотлар (танлов анкетаси, туғилганлик ҳақидаги гувоҳнома ёки паспорт нусхалари)ни тақдим этади.\nТанлов қуйидаги учта ёш тоифаси бўйича алоҳида-алоҳида тартибда ўтказилади:\n10 ёшдан 14 ёшгача бўлган ёшлар;\n15 ёшдан 19 ёшгача бўлган ёшлар;\n20 ёшдан 30 ёшгача бўлган ёшлар.\nТанловда иштирокчиларнинг ёши ариза топширган сана бўйича инобатга олинади.\n«Ёш китобхон»нинг 2019 йилги мавсуми учун саралаб олинган китоблар рўйхати ҳақида маълумот ёки ўзингизни қизиқтирган саволлар юзасидан (99) 858-43-54 телефон рақами ёки Ўзбекистон ёшлар иттифоқининг ҳудудий ва маҳаллий кенгашлари орқали маълумот олиш мумкин.


Эрта тонгдан корхона, ташкилот ва таълим муассасалари вакиллари, ёшлар, умуман, минглаб андижонликлар Андижон шаҳридаги Бобур номидаги майдонга келиб, -Юртбошимиз портрети пойига гулчамбарлар қўйди.\nАндижон аҳли вилоятдаги бунёдкорлик, халқимиз турмуш фаровонлигини юксалтириш билан боғлиқ барча эзгу ишлар бевосита муҳтарам Президентимиз номи билан боғлиқ эканини яхши билади. Хусусан, давлатимиз раҳбарининг ташаббуси билан Асака шаҳрида автомобиль заводи барпо этилди, вилоят, айниқса, Андижон шаҳри қиёфаси тубдан янгиланди, юзлаб замонавий таълим муассасалари, муҳташам спорт -иншоотлари, маданият ва мусиқа масканлари, намунавий лойиҳалар асосида 5 мингдан зиёд уй-жой қурилди. Бунинг самарасида вилоят иқтисодиётида саноатнинг улуши -тобора ортиб, аҳоли фаровонлиги муттасил юксалмоқда.\nАндижон вилояти ҳокимлигида Ислом Каримовнинг ҳаёти ва фаолиятига бағишланган “Хотира хонаси” ташкил этилди. Бу ерда халқимизнинг мустақиллик йилларида Юртбошимиз раҳнамолигида эришган улкан ютуқ ва марраларини акс эттирувчи фотосуратлар, давлатимиз раҳбарининг китоблари ўрин олган. Улкан экран орқали Президентимиз Ислом Каримовнинг Андижон вилоятига ташрифлари ва андижонликлар билан самимий суҳбатлари тасвирланган видеолавҳалар намойиш этилди.\n— Президентимиз Ислом Каримов номи Ватанимиз тарихига зарҳал ҳарфлар билан битилади, хотираси халқимиз қалбидан ҳеч қачон ўчмайди, — дейди “Меҳнат шуҳрати” ордени соҳиби, ёзувчи Қамчибек Кенжа. — Чунки бу инсон ташаббуси ва раҳбарлигида мустақил тараққиёт йилларида мамлакатимизда асрларга татигулик ишлар амалга оширилди. Халқимизнинг турмуш фаровонлиги тубдан юксалди.\nВилоят марказидаги Бобур номидаги майдонда, туман ва шаҳарлар марказларида ўтказилган мотам маросимларида ўн минглаб юртдошларимиз Ўзбекистон Республикасининг Биринчи Президенти Ислом Каримов хотирасига эҳтиром кўрсатди.\nМазкур рукндаги бошқа мақолалар: « Халқимиз қалбида абадий яшайди\tЎзбекистон Республикасининг Биринчи Президенти Ислом Каримов билан видолашув »


Стокголмда 8 апрель куни ўтказилган матбуот анжуманида швед полиция вакиллари 7 апрель куни машинани оломон устига ҳайдаб теракт содир қилиганликда гумонланиб қўлга олинган шахснинг Ўзбекистон ватандоши эканлигини айтишди.\nШвед полиция вакилининг матбуот анжуманида айтишича самарқандлик Ўзбекистон ватандоши Раҳмат Ақилов террор содир қилганликда гумонланиб қўлга олинган. Полицияга кўра, 7 апрел куни машинани олиб қочиб оломон устига ҳайдаганликда гумонланган Ақилов Самарқанд шаҳридаги 46 ўрта мактабни тугатган, 39 ëшда ва тўрт фарзанднинг отаси. Хотини ва болалари шу кунда Швецияда истиқомат қилади.\nПолициянимнг билдиришига кўра, у Стокголмнинг чекка қисмида яшаб келган ва қурилиш ширкатида ишлаган.\nМатбуот анжуманида қатнашган Элтуз мухбирининг аниқлашича гумонланувчига давлат тарафидан адвокатлик қилиш тажрибали юрист Йохан Эриксон (Johan Eriksson) га топширилган.\nПолиция таъкидича¸ Раҳмат Ақилов дастлабки терговдаëқ айбига иқрор бўлган.\nЕвропа хавфсизлик ҳизмати назоратида бўлган\nЭлтуз мухбирининг аниқлашича Раҳмат Ақилов ҳақидаги маълумот Германия ҳавфсизлик кучлари тарафидан берилган. Шунигдек Ақилов Швеция ҳавфсизлик ҳизмати SÄPO назоратида бўлган. Бундан ташқари Ақиловнинг Россияда қидирувда бўлгани факти ҳам ўртага чиқди.\nАқилов Ўзбекистонда тазйиққа учраганлигини айтиб Швециядан қочқинлик мақоми сўраган ва рад жавоби олган эди. Ана шундан кейин Ақилов минглаб ўзбек қочқинлаари каби рад жавобини аппеляцияга бериб мамлакатда истиқомат қилаëтган эди.\nАқилов Швециядаги аксар ўзбек мигрантлари қаторида ИШИД симпатизатори сифатида назоратда турган. 8 апрелгача уни фейсбукда икки аккаунти бўлган. Бу аккаунтлар 8 апрель куни Стокголм вақти билан 14 да ўчириб қўйилди.\nЕттинчи апрел куни, номаълум шахс юк машинасида Стокголм марказий кўчаси Дроттнинггатанда бир неча одамни босиб кетган ва Åhlens cавдо маркази биносига бориб урилган эди.\nСўнгги маълумотларга кўра тўрт нафар одам ҳалок бўлган, 15 одам жабрланган.\nШвед ҳукумати ҳодисани теракт дея баҳолади.\nКундузи пойтахт марказига борадиган йўллар, жумладан метро станциялари тўхтатиб қўйилди.\nЭлтуз воқеани кузатишда давом этади. Нашримизни кузатиб боринг\ndata-title="Швед полицияси: Самарқандлик Раҳмат Ақилов террорчиликда гумонланиб қўлга олинди" data-description="Стокголмда 8 апрель куни ўтказилган матбуот анжуманида швед полиция вакиллари 7 апрель куни машинани оломон устига ҳайдаб теракт содир ..." data-image="https://eltuz.com/wp-content/uploads/2017/04/Швец-фото.jpg" data-url="https://eltuz.com/asosiy-mavzular/199513/" data-services="facebook,odnoklassniki,twitter,telegram" data-counter="ig">


Суперзарбага эга боксчимиз беш ойда тўққизинчи нокаутини нишонлади!\n25 декабрь, 2021, 07:02\nАҚШнинг “Warriors Boxing Promotions LLC” промоутерлик компанияси билан ҳамкорлик қилаётган Отабек Холматов декабрь ойида яна иккита жанг ўтказди.\nДоминикан Республикасида ташкил этилган профессионал бокс кечаларида ўзбекистонлик чарм қўлқоп устаси кучли рақибларга тўқнаш келди.\nОтабек дастлаб тажрибали боксчи – профессионал жангларда 32 та ғалаба ва шундан 23 тасини нокаут билан якунлаган Хуан Карлос Пена билан куч синашди. 10 раундлик рейтинг жангида мезбонлар вакили ҳамюртимизга қаршилик кўрсатолмади. Ёшлик шижоати олдида Хуан Карлос Пенанинг катта тажрибаси, кучли зарбалари ва маҳаллий мухлисларнинг қўллаб-қувватлаши ҳам ёрдам бера олмади.\nИккинчи раунд якунланиши арафасида Отабекнинг кучли зарбаларига дош беролмаган рақиб жангни давом эттира олмади ва учрашув ҳаками техник нокаут қайд этди. Бу Отабекнинг кетма-кет саккизинчи нокаути ва Пенанинг фаолиятидаги бешинчи мағлубияти бўлди.\nОтабек Холматов Доминикандаги иккинчи жангида ўзи каби нокаутчи Адриан Морел Солис билан куч синашди. Бу боксчи профессионал рингдаги тўртта жангида ҳам рақибларини муддатидан олдин ер тишлатган эди.\nКескин ва муросаси курашлар остида ўтган учрашувда Адриан Морел Солис ўзбек боксчисига атиги уч раунд қаршилик кўрсатди холос. Тўртинчи раунднинг 28 сониясида Отабек рақибини техник нокаутга учратди ва қаторасига тўққизинчи жангини эрта тугатиб қўя қолди.\nСирдарёлик боксчи профессионал фаолиятини 2021 йилнинг 13 август куни бошлаган эди. У беш ой давомида юқоридаги икки рақибидан олдин АҚШ, Колумбия, Доминикан Республикасидаги турнирларда Марселло Уильямс, Карлос Овандо, Роберто Лопес, Хуан Габриэль Медина, Пабло Гомес, Педро Рамирес, Эстевин Эррерани нокаут ва техник нокаут билан мағлуб этган.\nОтабек Холматовга АҚШ фуқароси ҳисобланган Святослав Мангушев промоутерлик қилмоқда. Бу мутахассис асосан Мустақил Давлатлар Ҳамдўстлиги ҳудудидаги мамлакатлардан етишиб чиққан иқтидорли чарм қўлқоп усталари билан ишламоқда. “Warriors Boxing Promotions LLC” промоутерлик компанияси вакиллари – россиялик Артём Брусов (10 (9 та нокаут)-0-0), Павел Фёдоров (2-0-0), Андраник Григорян (14(3 та нокаут) -0-0), Андрей Мангушев (5(4 та нокаут)-0-0), Вадим Мусаев (4-0-0), грузиялик Отар Эраносян (10(6 та нокаут)-0-0), украиналик Виталий Копиленко (28(13 та нокаут)-3-0), тожикистонлик Меҳрубон Сангинов (12(9 та нокаут)-0-1) ҳозирча ишончни оқлаб келмоқда.\nШунингдек, Святослав Мангушев Отабек Холматовдан ташқари ўзбек бокс мактаби тарбияланувчиларидан Козимбек Мардонов ва Фазлиддин Мелибоев билан ҳамкорлик қилади. Ҳаваскорлар мусобақаларида катта тажриба тўплаган бу икки боксчимиздан Козимбек профессионал рингда иккита ғалаба ва битта мағлубият қайд этди. Фазлиддин Мелибоев эса профессонал дебютини кутмоқда.\nОтабек Холматов ҳам ҳаваскорлар ўртасида яхши натижалар қайд этгани ва катта тажриба тўплагани унга профессионал фаолиятида жуда қўл келмоқда. У ўз вазн тоифасида ўзбекистонлик кучли боксчилардан жаҳон чемпиони Миразизбек Мирзахалилов, Абдулҳай Шораҳматов, Мужибулло Турсунов, япониялик Хайато Цуцуми, Доминикан Республикаси вакили Луис Рейналдо Нуньес, филиппинлик Карло Паалам,франциялик Билол Беннама, россиялик Жамол Бадруддинов билан куч синашиб, уларнинг аксариятини мағлубиятга учратган.